Enggan mengaku jadi punca kalah, Zahid kini ajak ahli UMNO bersama kuatkan parti

Ahli UMNO diajak untuk bersama-sama membina semula gerakan parti, selepas keputusan hambar pada Pilihan Raya Umum Ke-15 (PRU-15).

Presiden UMNO, Datuk Seri Ahmad Zahid Hamidi enggan mengakui dirinya menjadi punca kekalahan, sebaliknya mengajak ahli parti itu untuk bersama-sama dibawah pimpinannya untuk bangkit daripada kekalahan terburuk dalam sejarah parti itu.

Zahid yang juga Timbalan Perdana Menteri, yakin parti itu mampu bangkit selepas rebah pada PRU-15, dengan berbekalkan semangat musyawarah dan keikhlasan.

Menerusi catatan di Facebook, selepas Taklimat Presiden UMNO di Pusat Dagangan Dunia Kuala Lumpur di sini hari ini, Zahid juga menekankan, perubahan serta pembaharuan yang akan dilaksanakan, perlu dibincangkan secara berjemaah.

“Alhamdulilah, saya amat terharu melihat ramai perwakilan yang sudah tiba di Dewan Merdeka, bagi satu sesi Taklimat Presiden UMNO.

“Ruang ini seluasnya, saya gunakan bagi meluahkan rasa, menzahirkan cerita dan menelusuri cabaran-cabaran yang saya hadapi, sepanjang menakhodai bahtera UMNO ini,” kata beliau.

Untuk rekod, Zahid antara paling lantang mendesak PRU-15 diadakan segera sebelum ini, malah dengan yakinnya mendakwa UMNO mampu menang besar.

Bagaimanapun, UMNO mengalami kekalahan paling memalukan dalam sejarah pilihan raya negara apabila hanya berjaya memperoleh 30 kerusi sahaja selepas PRU-15 lalu.

Taklimat Presiden secara tertutup selama dua jam bermula kira-kira 3 petang tadi, diadakan sempena Perhimpunan Agung UMNO 2022, bermula hari ini sehingga Sabtu.

Seramai 2,822 perwakilan dan pemerhati hadir ke perhimpunan kali ini, sementara 1,117 perwakilan ke Perhimpunan Agung Pergerakan Wanita; 1,146 Pemuda dan 1,113 ke Perhimpunan Agung Pergerakan Puteri, yang akan dirasmikan secara serentak oleh Timbalan Presiden UMNO Datuk Seri Mohamad Hasan, malam ini.


Kes baharu Covid-19 masih meningkat minggu lepas: Noor Hisham

Kes harian baharu Covid-19 meningkat sebanyak 27.9 peratus dalam tempoh 3 hingga 9 Julai lepas berbanding minggu sebelumnya, kata Ketua Pengarah Kesihatan Tan Sri Dr Noor Hisham Abdullah.

Beliau berkata kes baharu yang dilaporkan dalam tempoh itu adalah 21,355 kes berbanding 16,694 kes pada 26 Jun hingga 2 Julai, lapor Bernama.

“Bilangan kes sembuh bagi 3 hingga 9 Julai turut meningkat sebanyak 14.6 peratus iaitu daripada 14,293 kes kepada 16,379 kes,” menurutnya dalam kenyataan mengenai situasi semasa Covid-19 hari ini.

Dr Noor Hisham berkata ini menjadikan kumulatif kes baharu kini sebanyak 4,592,710 manakala kes sembuh pula ialah 4,521,579.

Beliau berkata kes kematian juga menunjukkan peningkatan sebanyak 46.2 peratus iaitu daripada 26 kepada 38 kes pada minggu lepas, menjadikan jumlah kematian kini adalah 35,809.

Menurut Dr Noor Hisham, purata kes aktif setiap hari bagi minggu lepas ialah 32,145 iaitu peningkatan sebanyak 11 peratus berbanding minggu sebelumnya.

Beliau berkata jumlah kemasukan pesakit Covid-19 ke hospital awam bagi setiap 100,000 penduduk turut meningkat sebanyak 15 peratus pada minggu lepas dengan pesakit kategori 1 dan 2 meningkat 14 peratus manakala pesakit kategori 3, 4 dan 5 sebanyak 17 peratus.

“Untuk trend kes aktif harian Covid-19 yang dipantau secara maya oleh Pusat Penilaian Covid-19 (CAC) Maya pada minggu lepas, ia meningkat 23.4 peratus berbanding pada akhir minggu sebelumnya (dari 43,203 kes kepada 53,306 kes),” katanya.

Dr Noor Hisham juga berkata purata nilai kadar kebolehjangkitan (RT) menunjukkan peningkatan sebanyak 4.8 peratus pada minggu lepas berbanding minggu sebelumnya.

Katanya sehingga kini, terdapat 13 kluster Covid-19 yang masih aktif dan dipantau di negara ini.

Sempena sambutan Aidiladha, Dr Noor Hisham mengingatkan seluruh rakyat bahawa kes harian Covid-19 kini semakin meningkat dan individu yang tidak bergejala berkemungkinan menjadi pembawa virus itu.

“Meskipun telah berada dalam Fasa Peralihan ke Endemik, perlu diingatkan bahawa Covid-19 masih lagi menjadi musuh utama dan usaha memerangi penyakit ini masih berterusan.

“Justeru, masyarakat digalakkan untuk melakukan ujian kendiri sebelum pulang ke kampung untuk beraya,” katanya.

Beliau turut menasihati orang ramai supaya memakai pelitup muka di kawasan sesak bagi melindungi golongan berisiko tinggi seperti warga emas dan kanak-kanak daripada dijangkiti Covid-19.


Rumah lelong naik 20% : laporan

Rumah lelong di negara ini meningkat 20% akibat kenaikan kadar dasar semalaman (OPR) sejak Mei 2022 yang menyebabkan ramai peminjam berdepan masalah bayaran balik, lapor Utusan.

Presiden Persatuan Perunding Hartanah Muslim Malaysia (Peham), Ishak Ismail berkata situasi ini sudah lama dijangka dan diramalkan akan meningkat dari semasa ke semasa apabila peminjam tidak mampu lagi melunaskan bayaran bulanan.

Katanya, jurulelong memaklumkan peningkatan 10% hingga 20% dialami sejak Perintah Kawalan Pergerakan (PKP) dilaksanakan akibat pandemik Covid-19.

“Pasaran lelong memang kita jangka meningkat. Sejak November tahun lepas pihak bank sudah memulakan prosedur untuk mendapatkan perintah kawalan secara lelongan awam daripada pihak mahkamah atau pejabat tanah.

“Jadi ini merupakan fenomena yang sudah dijangka oleh kerana kenaikan OPR dan kemampuan peminjam membayar sudah tidak seperti sebelum PKP lagi kerana kebanyakan mereka hilang pekerjaan akibat penutupan beberapa industri.

“Ini menyebabkan mereka tidak mampu meneruskan pembayaran, pihak bank pun tidak ada jalan lain selain daripada proses lelongan awam untuk mendapatkan kembali pinjaman mereka daripada peminjam.

“Proses ini akan berterusan dalam dua tahun ke depan di mana jumlah lelongan awam akan meningkat,” katanya lapor Utusan.

Sebelum ini, Utusan turut mendedahkan setiap hari sebanyak 15 aduan rumah mahu dilelong diterima apabila peminjam berdepan kesulitan membayar balik bayaran ekoran peningkatan OPR.

Terbaharu pada Mei lalu, Jawatankuasa Dasar Monetari (MPC) BNM membuat keputusan menaikkan OPR sebanyak 25 mata asas kepada 3.00 peratus.

Kenaikan itu adalah kali kelima bermula Mei, Julai, September dan November pada tahun lalu sebelum dikekalkan kepada 2.75 peratus pada mesyuarat pertama 2023 MPC Januari lalu dan sekali lagi kekal pada Mac.

Ishak berkata, keadaan ini menyebabkan penjual menghadapi kesulitan untuk menjual rumah apabila sukar mendapatkan peminjam yang benar-benar layak dalam memenuhi syarat ditetapkan oleh pihak bank.

Jelasnya, ia menyebabkan sekitar 70 peratus individu yang ingin membeli rumah tidak layak membuat pinjaman kerana tidak cukup syarat apabila nisbah khidmat hutang (DSR) kini berdasarkan gaji bersih, bukan lagi kasar.

“Ini merupakan cabaran yang besar dalam kalangan ejen hartanah, ia berpunca daripada beberapa syarat ditetapkan oleh pihak bank agak ketat untuk peminjam melayakkan diri mendapatkan pinjaman

“Jika dahulu kita (ejen hartanah) membawa lima potensi pembeli, empat akan mendapat pinjaman tetapi sekarang jika bawa lima pembeli kemungkinan hanya satu atau dua pembeli yang layak,” katanya.

Ishak berkata, permintaan terhadap perumahan mampu milik iaitu RM500,000 ke bawah masih lagi memberangsangkan, berbeza dengan perumahan kelas pertengahan dan tinggi yang mengalami masalah kadar serapan sangat perlahan.

“Ini terutama melibatkan rumah melebihi RM600,000. Sebab itu sekarang ni kita dapat lihat trend pihak pemaju adalah merancang perumahan rumah mampu milik kerana hanya itu mendapat permintaan tinggi,” jelasnya.

Tambahnya, beberapa usaha boleh dilakukan oleh kerajaan dan pihak bank bagi memudahkan masyarakat membeli rumah dan membuat pembayaran.

“Pihak bank perlu beri pertimbangan kepada mereka yang ingin membeli rumah, bank perlu memudahkan pinjaman. Mungkin tempoh pembayaran boleh dipanjangkan ke 40 tahun, jadi bayaran bulanan dapat dikurangkan

“Malah konsep sewa untuk miliki (RTO) harus diperluaskan dan mendapat sokongan bank. Jika mekanisme ini mendapat sokongan kerajaan, sudah tentu akan merancakkan kembali pasaran harta tanah,” katanya.


Puji ketegasan Ismail Sabri walau diasak UMNO, Kluster Mahkamah

Ahli Majlis Pimpinan Tertinggi Dr Muhammad Faiz Na’aman memuji Perdana Menteri Datuk Seri Ismail Sabri Yaakob kerana kekal tegas dan berprinsip untuk tidak mencampuri urusan mahkamah dan institusi kehakiman.

Menurutnya mungkin disebabkan memegang prinsip itu juga Ismail Sabri kini sedang diasak dari segenap penjuru oleh beberapa pemimpin UMNO yang sudah tidak sabar untuk meruntuhkan kerajaan sendiri sekali lagi.

Beliau berkata Kluster Mahkamah dan penyokong mereka mungkin lupa diri bahawa kestabilan serta keharmonian tadbir urus negara bukan sekadar bergantung kepada dominasi satu parti tunggal yang mewakili satu kelompok kaum semata-mata.

“Mungkin Kluster Mahkamah dan para penyokongnya lupa diri bahawa kestabilan serta keharmonian tadbir-urus negara ini bukan sekadar bergantung kepada dominasi satu parti tunggal yang mewakili satu kelompok kaum semata-mata.

“Namun atas kerjasama serta perkongsian kuasa yang adil antara semua pihak yang bernama warganegara Malaysia termasuk mereka di Sabah dan Sarawak,” katanya dalam kenyataan hari ini.

Dr Muhammad Faiz berkata keghairahan beberapa pemimpin UMNO dalam Perhimpunan Agung UMNO (PAU) baru-baru ini yang membuat desakan terbuka ke atas Perdana Menteri agar PRU dilaksanakan secepat mungkin adalah tindakan pentingkan diri dan boleh dianggap khianat terhadap hak Yang di-Pertuan Agong dalam perihal kuasa membubarkan Parlimen.

“Biarpun Datuk Seri Ismail Sabri itu dari parti yang berlainan dari saya, namun kebiadaban sesetengah warga UMNO yang menjerit “bubar Parlimen” ke arahnya, video tindakan Presiden UMNO menolak beliau ke tepi untuk beri laluan kepada “National Embarrassment” serta menyisihkan Perdana Menteri kita itu dari karpet merah ketika di PWTC menunjukkan sikap kurang ajar dan angkuh Kluster Mahkamah,” katanya.

Artikel penuh di ruang RENCANA


Facebook tidak maklumkan 533 juta pengguna data peribadi bocor

Semua 533 juta pengguna tidak boleh berharap Facebook memberitahu bahawa data peribadi mereka telah bocor dalam talian.

Firma perkhidmatan rangkaian sosial itu, walaupun bertindak balas terhadap berita mengenai kebocoran data pengguna mereka, tidak berhasrat memaklumkan kepada pengguna mengenai kejadian itu.

Reuters melaporkan sesetengah pihak kecewa dengan tindakan Facebook tidak memaklumkan kejadian itu kepada setiap pengguna mereka yang menjadi mangsa.

“Di dalam set data, tersembunyi banyak maklumat yang anda sendiri tidak mahu ia terdedah di mana-mana platform, termasuk hari jadi, lokasi, nama penuh dan nombor telefon.

“Jadi, adalah amat mengecewakan apabila mendengar bahawa Facebook enggan memaklumkan kepada pemilik akaun yang menjadi mangsa,” kata wartawan kanan sebuah majalah digital, Ryan Mac.

Reuters pula berkata, Facebook memberi dua alasan untuk tidak memberitahu pengguna – mereka tidak yakin pengguna mana yang perlukan maklumat; dan pengguna tidak dapat melakukan apa-apa terhadap data peribadi yang sudah bocor.

Pada Selasa, Facebook berkata, mereka percaya data yang bocor itu dikumpul melalui pihak tertentu sebelum September 2019.


39 kematian semalam tertinggi tahun ini, kes aktif melonjak 217,782

Jumlah kumulatif kematian sejak Covid-19 melanda negara awal 2020 lalu meningkat kepada 32,239 kes, susulan 39 lagi pesakit meninggal dunia dalam tempoh 24 jam semalam, lapor Kementerian Kesihatan (KKM), hari ini.

Hampir separuh daripada jumlah kematian semalam atau 17 pesakit meninggal dunia sebelum sempat diberi rawatan di hospital atau dikategorikan sebagai kes ’brought in death’ (BID), menjadikan keseluruhan kes BID sebanyak 6,540 kes.

Berdasarkan statistik laman sesawang Covidnow yang dikemas kini pagi ini, jumlah kematian dan kes BID yang dilaporkan semalam adalah yang tertinggi pernah dilaporkan tahun ini.

Bagaimanapun, tiada maklumat diberikan sama ada 17 kes BID itu adalah terdiri daripada pesakit yang sedang menjalani kuarantin di rumah atau tidak.

Selangor dan Sabah mencatat kes kematian tertinggi iaitu masing-masing 16 dan 14 kes – juga rekod tertinggi tahun ini bagi kedua-dua negeri berkenaan.

Setakat ini, jumlah kumulatif kes kematian di Selangor meningkat kepada 10,100 kes, manakala Sabah (2,887 kes).

Sehingga semalam, Selangor merekodkan 875,888 kumulatif positif, dengan 815,525 pesakit telah sembuh dan 50,263 kes masih aktif.

Daripada jumlah kes aktif itu, seramai 48,663 pesakit menjalani kuarantin di rumah; 462 ditempatkan di PKRC; 1,110 dimasukkan ke hospital dan 28 pesakit dirawat di unit rawatan rapi (ICU), dengan 19 daripadanya memerlukan alat bantuan pernafasan.

Manakala bagi Sabah pula setakat ini mencatat 292,545 kumulatif positif, dengan 249,503 pesakit telah sembuh, dan 40,155 kes masih aktif.

Daripada jumlah kes aktif itu, seramai 37,561 pesakit menjalani kuarantin di rumah; 1,260 ditempatkan di PKRC; 1,297 dimasukkan ke hospital; dan 37 dirawat di ICU, dengan 22 daripadanya memerlukan alat bantuan pernafasan.

KKM juga memaklumkan, Kelantan, Pahang serta Perak pula merekodkan dua kematian semalam, diikuti masing-masing satu di Kedah, Melaka serta Kuala Lumpur.

Setakat ini, lima negeri kekal merekodkan kumulatif kes kematian melebihi 2,000 iaitu Selangor sebanyak 10,100, diikuti Johor (3,958); Sabah (2,887); Kuala Lumpur (2,705); dan Kedah (2,207 kes).

Sehingga semalam, Malaysia merekodkan 3,138,215 kumulatif kes positif – ketiga tertinggi dalam kalangan negara-negara ASEAN – dengan 2,888,194 pesakit telah sembuh, dan 217,782 kes masih aktif, meningkat 14,918 kes berbanding 202,864 pada Rabu.

Daripada jumlah kes aktif itu, seramai 204,876 pesakit sedang menjalani kuarantin di rumah; 5,571 ditempatkan di PKRC; 7,119 dimasukkan ke hospital; dan 216 pesakit dirawat di ICU, dengan 141 daripadanya memerlukan alat bantuan pernafasan.


Rundingan kerusi PH-BN jadi tanda tanya, pemimpin utama kunci mulut

Pembahagian kerusi Dewan Undangan Negeri (DUN) antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN)  di enam negeri masih menjadi teka-teki dengan pemimpin yang hadir terus membisu.

Timbalan Presiden PKR, Rafizi Ramli, bagaimanapun, berkata perbincangan yang dipengerusikannya  berjalan lancar namun tidak dapat mendedahkan perinciannya, menurut laporan Bernama.

“Tiada komen mengenai butiran tetapi pernbincangan berjalan lancar,” katanya kepada pemberita selepas mesyuarat tiga jam itu di Menara Dato’ Onn, Pusat Dagangan Dunia Kuala Lumpur, malam tadi.

Antara pemimpin Kerajaan Perpaduan yang hadir adalah Timbalan Pengerusi BN, Datuk Seri Mohamad Hasan, Pengerusi UMNO Terengganu, Datuk Seri Ahmad Said, Timbalan Setiausaha Agung DAP, Liew Chin Tong dan Pengarah Komunikasi Parti Amanah Negara (Amanah), Khalid Abd Samad.

Rafizi hari ini dilapor berkata rundingan akhir berkaitan pembahagian kerusi antara PH dan BN menumpukan kepada kesepakatan parti komponen dalam Kerajaan Perpaduan bagi menetapkan agihan kerusi DUN.

Enam negeri yang akan mengadakan PRN adalah Kedah, Pulau Pinang, Selangor, Negeri Sembilan, Terengganu dan Kelantan.


PRN 6 negeri: Melayu tolak UMNO kerana kerjasama dengan DAP

Sokongan orang Melayu berkemungkinan akan beralih daripada UMNO kepada Perikatan Nasional pada pilihan raya negeri (PRN) dalam beberapa bulan akan datang, menurut Timbalan Presiden Bersatu Datuk Seri Ahmad Faizal Azumu.

Beliau percaya orang Melayu akan mengalihkan sokongan mereka kerana UMNO kini bekerjasama dengan Pakatan Harapan (PH) untuk membentuk kerajaan, bukan sahaja di peringkat Persekutuan, tetapi juga di negeri-negeri yang pernah dikuasai Barisan Nasional (BN), yang bertentangan dengan hati rakyat, dan prinsip asas parti nasionalis itu.

“Ia terbukti dalam keputusan pilihan raya umum (PRU) lalu di mana sokongan bangsa Melayu mula beralih kepada Perikatan Nasional, tetapi apabila UMNO menjadi sebahagian daripada kerajaan, ini menimbulkan kemarahan orang Melayu dan ramai yang berhasrat untuk membuat pusingan-U sekarang.

“Jika kita perhatikan, kerusi luar bandar yang menjadi kubu kuat UMNO sebelum ini, kita berjaya memenanginya pada PRU-15.

“Jadi saya yakin detik ini akan berterusan sehingga pilihan raya negeri akan datang,” katanya kepada Utusan Malaysia dalam artikel yang disiarkan hari ini (3 Januari 2023).

Enam negeri yang akan mengadakan PRN tahun ini ialah Kedah, Kelantan, Terengganu, Pulau Pinang, Selangor dan Negeri Sembilan.

Semalam, Pengerusi DAP Lim Guan Eng berkata UMNO/BN akan bekerjasama dengan PH dalam PRN yang bakal diadakan tidak lama lagi.

Guan Eng berkata dengan penubuhan kerajaan pada peringkat Persekutuan, DAP dan UMNO/BN akan mengambil bahagian dalam kerjasama yang sama di peringkat negeri, sama seperti di Perak dan Pahang.

“Perbincangan lanjut mengenai perkara itu akan diadakan semasa mesyuarat PH, melibatkan Pengerusinya Datuk Seri Anwar Ibrahim dan pemimpin tertinggi lain, pada minggu ketiga bulan ini, sebelum Tahun Baharu Cina.

pada dasarknya, Guan Eng berkata kerjasama politik akan melibatkan penubuhan kerajaan PH-BN pada Peringkat Persekutuan.

“Jika tidak (kerjasama dalam PRN), saya tidak fikir ia (kerajaan PH-BN) akan berterusan. Jadi, dengan itu, sudah tentu bukan sahaja peringkat kerajaan, malah kerjasama politik juga akan berlaku.

“Tetapi (sekali lagi), saya rasa kita perlu menunggu mesyuarat yang akan diadakan sebelum sebarang kerja boleh dimulakan,” tambah Guan Eng.

Mengulas lanjut, Ahmad Faizal mengakui ia tidak akan menjadi ‘cake walk’ untuk Perikatan Nasional pada PRN itu, meletakkan ia kepada naratif serong PAS sebagai parti ekstremis.

Beliau berkata ia telah berjaya pada tahap tertentu dalam kalangan pengundi bukan Islam di negara ini.

“Mereka yang mendakwa jika Perikatan Nasional menang, kami akan memerintah dengan cara Taliban. Propaganda mereka telah berjaya menimbulkan ketakutan kepada pengundi bukan Melayu di mana sebenarnya apa yang berlaku di Terengganu dan Kelantan bukanlah seperti yang didakwa,” katanya.

Pulau Pinang, Selangor dan Negeri Sembilan, yang dikuasai PH, dan Kedah, Kelantan dan Terengganu, ditadbir oleh PAS, akan mengadakan PRN tahun ini.


Pengerusi PH Kelantan dilantik Pengerusi KADA baharu

Kerajaan perpaduan BN-PH tetap meneruskan amalan lantikan politik meski teruk dikritik sebelum ini termasuk dari blok kerajaan sendiri.

Terbaharu Pengerusi Pakatan Harapan (PH) Kelantan, Muhammad Husin diumum Pengerusi Lembaga Kemajuan Pertanian Kemubu (KADA) yang baharu.

Pelantikan Muhammad berkuat kuasa 15 Mei lalu bagi menggantikan penyandangnya, Datuk Kamaruddin Md Noor.

Perkara itu disiarkan oleh KADA menerusi akaun Facebooknya, hari ini.

“Setinggi-tinggi tahniah diucapkan kepada YBrs Tn Hj Mohammad Husain di atas pelantikan sebagai Pengerusi Lembaga Kemajuan Pertanian Kemubu berkuatkuasa 15 Mei 2023.

“Tahniah dan selamat menjalankan tugas diucapkan. Ikhlas daripada pengurusan tertinggi dan warga kerja Lembaga Kemajuan Pertanian Kemubu,” kata hantaran tersebut.

Sementara itu, memetik laporan Berita Harian, Muhamamd memaklumkan telah menerima surat lantikan itu hari ini dan beliau akan memulakan tugas secara rasmi pada Ahad ini.

“Biarlah saya tidak mahu komen lagi memandangkan hari ini baru terima surat, saya akan mula masuk ke pejabat pada Ahad ini,” katanya yang juga Pengerusi Amanah Kelantan.

Sebelum ini beberapa lantikan politik menarik perhatian umum termasuk pelantikan Naib Ketua Wanita UMNO, Datuk Norliza Abdul Rahim sebagai pengerusi baharu Perbadanan Tabung Pendidikan Tinggi Nasional (PTPTN) dan Ahli Parlimen Julau, Larry Sng dari Parti Bangsa Malaysia (PBM) yang berada dalam blok kerajaan dilantik sebagai pengerusi Lembaga Perindustrian Kayu Malaysia.

Sementara itu, Kementerian Pertanian dan Keterjaminan Makanan yang diterajui Datuk Seri Mohamad Sabu melantik lima pemimpin parti kerajaan malah beliau mempertahankan keputusan lantikan itu dan memberitahu ianya dibuat selepas dipersetujui pimpinan kerajaan dan ia juga tidak melanggar prinsip kerajaan perpaduan.

Beliau yang juga Presiden Amanah seolah-olah membayangkan lantikan itu bukan perkara besar kerana pengerusi-pengerusi yang dilantik itu hanya mempengerusikan mesyuarat dan dibantu oleh pakar yang  akan memberi nasihat.

Naib Presiden Amanah Datuk Mahfuz Omar yang kalah teruk dalam pilihan raya umum lalu dilantik sebagai Pengerusi Lembaga Pertubuhan Peladang (LPP) sementara Ahli Dewan Undangan Negeri (ADUN) Amanah bagi Permatang Pasir, Muhammad Faiz Fadzil dilantik sebagai Pengerusi Lembaga Kemajuan Ikan Malaysia (LKIM) dan ADUN Behrang, Aminuddin Zulkipli juga dari Amanah dilantik sebagai Pengerusi Lembaga Pemasaran Pertanian Persekutuan (FAMA).

Turut dilantik adalah bekas exco Johor, Sheikh Umar Bagharib Ali daripada DAP sebagai Pengerusi Lembaga Perindustrian Nanas Malaysia (LPNM) dan bekas ahli Parlimen PKR bagi Kuala Kedah, Dr Azman Ismail sebagai Pengerusi Institut Penyelidikan dan Kemajuan Pertanian (MARDI).


Gempa bumi sederhana dikesan di Selatan Sumatera

Menurut kenyataan Jabatan Meteorologi Malaysia (MetMalaysia), gempa pada jarak 62 kilometer (km) selatan dari Bengkulu itu berlaku pada kedalaman 63 km, lapor Bernama.

Bagaimanapun, penilaian awal MetMalaysia mendapati gempa itu tidak membawa ancaman tsunami kepada Malaysia.


Saya tidak gadai prinsip semata-mata untuk mengekalkan kuasa: Muhyiddin

Biarpun digasak dengan gangguan politik ke atas beliau ketika menyandang jawatan Perdana Menteri sebelum ini, Tan Sri Muhyiddin Yassin menegaskan bahawa beliau tidak pernah tunduk dengan tekanan sedemikian.

Beliau yang juga Pengerusi Perikatan Nasional (PN), Muhyiddin menjelaskan bahawa beliau turut tidak pernah menggadaikan prinsip integriti semata-mata untuk memuaskan hati pihak yang mendesak.

Katanya, beliau teguh dengan perkara itu kerana tahu ia satu perbuatan yang salah.

“Saya tidak perlu mengulas panjang mengenai gangguan-gangguan politik atau pengkhianatan politik terhadap saya dan Kerajaan PN sebelum ini.

“Cukuplah saya katakan bahawa gangguan-gangguan ini berlaku semata-mata kerana saya selaku Perdana Menteri pada waktu itu tidak mahu tunduk kepada kehendak beberapa pihak yang sekiranya saya layan, saya terpaksa menggadaikan prinsip integriti semata-mata untuk mengekalkan kuasa.

“Saya tidak mahu memilih jalan itu kerana saya tahu itu adalah jalan yang salah,” katanya dalam ucap tama Konvensyen Perikatan Nasional (PN) di Taman Ekspo Pertanian Malaysia (Maeps) hari ini.

Terdahulu, Muhyiddin tidak menafikan wujud banyak gangguan politik sepanjang menjadi Perdana Menteri.

Bagaimanapun, menurut Muhyiddin lagi, beliau menegaskan bahawa dirinya menepis perkara itu demi meletakkan fokus terhadap usaha-usaha untuk menyelamatkan nyawa rakyat daripada ancaman Covid-19.

Selain itu, katanya, beliau tidak tunduk dengan desakan dan menggadaikan prinsip integriti juga untuk membantu mereka meringankan beban kehidupan yang amat sukar pada ketika itu.— Artikel Kredit SatuBerita


Parcel scam: Pesara rugi RM60,000 ditipu wakil pos, pegawai polis

Sebelum ini sudah terdapat laporan mengenai ‘Macau Scam’ dan ‘Love Scam’, tetapi kali ini seorang pesara kerugian RM60,000 selepas menjadi mangsa penipuan ‘parcel scam’ oleh individu yang menyamar wakil Pos Malaysia Berhad dan pegawai polis dari Sabah.

Ketua Polis Daerah Hilir Perak Asisten Komisioner Ahmad Adnan Basri berkata kejadian berlaku selepas lelaki warga emas berusia 72 tahun mendakwa menerima panggilan telefon daripada individu disyaki menyamar wakil Pos Malaysia pada 11 Mei lalu yang memaklumkan terdapat bungkusan miliknya yang tidak dituntut.

“Mangsa tidak mengaku bungkusan mengandungi kad pengenalan, kad ATM dan cek adalah miliknya. Mangsa kemudian disambungkan panggilan ke Ibu Pejabat Polis Kontinjen Sabah kerana dikatakan mempunyai barangan terlarang dalam bungkusan tersebut.

“Mangsa dituduh terlibat dengan pengubahan wang haram dan kes dadah dan diminta menyerahkan butiran akaun miliknya bagi mengelakkan duit simpanan sedia ada dalam akaunnya dibekukan oleh Bank Negara Malaysia,” katanya dalam kenyataan hari ini.

Menurutnya mangsa telah menyerahkan segala butiran akaun miliknya kepada individu terbabit.

Ahmad Adnan berkata selepas menyerahkan butiran akaun bank kepada individu terbabit, mangsa juga diminta agar memindahkan wang simpanannya ke dalam dua akaun keldai yang diberikan suspek.

Katanya mangsa membuat pindahan wang masing-masing RM30,000 kepada dua akaun berasingan pada 19 dan 20 Mei lalu.

“Mangsa yang menyedari telah ditipu membuat laporan polis semalam pada pukul 3.55 petang. Siasatan kes tersebut dijalankan mengikut Seksyen 420 Kanun Keseksaan kerana menipu,” katanya.

Sehubungan itu menasihatkan orang ramai supaya tidak mudah percaya dengan tindakan licik sindiket Macau Scam dengan mendedahkan maklumat perbankan mereka kepada mana-mana pihak tidak dikenali.


Penipuan guna nama LHDN kembali aktif melalui panggilan telefon

Orang ramai diberi peringatan supaya tidak terpedaya dengan panggilan telefon yang menyamar sebagai pegawai Lembaga Hasil Dalam Negeri Malaysia (LHDNM) untuk melakukan penipuan.

Sindiket penipuan tersebut semakin aktif apabila Jabatan Siasatan Jenayah Komersil, Polis Diraja Malaysia (JSJK, PDRM) melaporkan bagi tempoh 1 Januari 2021 sehingga 27 Mei 2021, sebanyak 556 kes melibatkan kerugian lebih RM15.26 juta berkaitan Macau Scam yang menyamar sebagai pegawai LHDNM telah disiasat.

Modus operandi kumpulan tersebut menghubungi mangsa melalui panggilan telefon dengan memperkenalkan diri sebagai pegawai dari LHDNM.

Scammer seterusnya menyatakan syarikat atau perniagaan mangsa masih mempunyai tunggakan cukai yang mesti dilunaskan.

Mangsa yang terkeliru dengan panggilan ini kebiasaannya membuat penafian dan seterusnya panggilan akan disambungkan pula kepada individu yang menyamar sebagai polis, pegawai dari Bank Negara Malaysia (BNM) atau pegawai dari agensi penguatkuasa yang lain dan memaksa mangsa untuk membuat laporan rasmi.

Mangsa seterusnya dikaitkan pula dengan kegiatan pengubahan wang haram, pengedaran dadah atau kegiatan jenayah yang lain sehinggakan mangsa menjadi panik dan mereka diminta untuk menyerahkan maklumat perbankan termasuklah nombor TAC/OTP.

Mangsa mula menyedari mereka ditipu apabila mendapati wang dalam akaun mereka telah dipindahkan ke akaun bank pihak ketiga dan suspek tidak dapat dihubungi semula.

LHDN dalam satu kenyataan menggesa supaya orang ramai agar melakukan pengesahan dengan LHDNM terlebih dahulu terhadap setiap panggilan, e-mel mahupun surat yang meragukan dengan menghubungi talian Hasil Care Line atau talian pegawai yang boleh disemak senarainya pada portal rasmi www.hasil.gov.my atau hadir ke cawangan LHDNM berhampiran.

“Di samping itu, orang ramai juga boleh membuat semakan modus operandi sindiket penipuan ini melalui media sosial dan portal rasmi LHDNM atau klik capaian pantas disini.

“Adalah ditegaskan bahawa LHDNM tidak membincangkan hal-hal berkaitan percukaian melalui panggilan telefon peribadi. Sebarang permohonan maklumat daripada pembayar cukai dan arahan pembayaran cukai tertunggak akan dilakukan secara teratur melalui surat atau e-mel rasmi yang menggunakan domain @hasil.gov.my,” kata kenyataan itu.


Perdana Menteri puji MB Kedah berjaya tarik pelaburan RM14.4b

Perdana Menteri Datuk Seri Ismail Sabri Yaakob memuji pencapaian Menteri Besar Kedah, Datuk Seri Muhammad Sanusi Md Nor dan kerajaan negeri kerana berjaya menarik pelaburan dalam projek berskala mega bernilai RM14.4 bilion ke negeri itu.

Beliau turut berterima kasih atas keputusan Kumpulan MMC yang bersetuju melabur untuk projek mega berkenaan yang terletak di Wilayah Ekonomi Koridor 2.

“Saya gembira dengan keputusan Kumpulan MMC mahu melabur di kawasan Wilayah Ekonomi Koridor 2 ini, sekali gus mengubah landskap sosio ekonomi penduduknya.

“Saya yakin pelaburan ini mampu melonjakkan nama Yan dan negeri Kedah khususnya, sebagai hab industri petroleum terutama yang berasaskan gas asli cecair (LNG) di rantau ini,” katanya merasmikan projek Pembangunan Berintegrasi Pusat Bekalan Gas dan Loji Janakuasa Pulau Bunting, di Yan.

Memetik laporan media hari ini (1 September) Pengarah Urusan Kumpulan MMC Corporation Bhd, Tan Sri Che Khalib Mohamad Noh berkata, mereka telah membuat kajian mengenai perkara itu dan mendapati Sanglang amat sesuai untuk dibangunkan pelabuhan terbabit.

“Salah satu kekuatan Kumpulan MMC adalah bidang pelabuhan yang mana MMC Ports amat dikenali di persada antarabangsa dan merupakan kumpulan yang kelapan terbesar di dunia.

“Kami yakin pelabuhan ini mempunyai potensi yang tinggi dalam meningkatkan hubungan logistik antarabangsa. Perkara ini turut termasuk dalam komitmen pelaburan kami di Kedah,” katanya.

Dalam pada itu, Perdana Menteri turut menafikan Kedah diabaikan oleh Kerajaan Pusat di bawah pentadbirannya dengan menggambarkan Projek Strategik NCER – Rubber City bernilai RM10 bilion di Padang Terap dan projek Pembangunan Berintegrasi Pusat Bekalan Gas dan Loji Janakuasa Pulau Bunting, Yan sebagai contoh usaha membangunkan negeri Kedah.

Katanya, pelancaran dua projek pelaburan mega itu yang keseluruhannya bernilai kira-kira RM24.4 bilion, menunjukkan Kedah tidak pernah dipinggirkan oleh Kerajaan Pusat.

“Sememangnya menjadi agenda kerajaan untuk membangunkan seluruh pelosok negara supaya tiada ahli Keluarga Malaysia yang terpinggir daripada nikmat pembangunan negara,” katanya yang turut memuji usahasama kerajaan-swasta terutama Kumpulan MMC yang dilihat menjadi perintis bagi melabur di daerah Yan.

Katanya, Kumpulan MMC telah bertindak berani menjadi perintis membuka laluan ke daerah ini termasuk menyediakan kemudahan yang akan menarik pelabur-pelabur lain untuk turut melabur di kawasan berkenaan.

“Ini adalah bukti kerjasama baik antara kerajaan dan swasta dalam merangsang dan memajukan ekonomi negara yang mana hasilnya dapat dinikmati seluruh Keluarga Malaysia” katanya.

Dalam lawatan ke Baling pula, Perdana Menteri meminta Kerajaan Kedah mengambil tindakan sewajarnya berhubung kolam takungan air projek durian “musang king” di Gunung Inas bagi mengelak insiden tidak diingini berlaku.

Ismail Sabri beliau difahamkan terdapat tiga kolam takungan besar yang membimbangkan penduduk daerah ini sekiranya pecah seterusnya boleh mengakibatkan bencana.

“Kita faham penduduk bimbang kalau kolam pecah akan bawa bencana, sebelum ini tiada lagi kolam pecah.

Saya akan minta kerajaan negeri ambil tindakan sewajarnya, macam mana (cara) kita serah kepada kerajaan negeri dan demi keselamatan penduduk kita akan bincang supaya ambil tindakan segera,” katanya kepada pemberita selepas Majlis Doa Selamat Sambutan Hari Kebangsaan 2022 Daerah Baling di Dataran Keluarga Malaysia di Baling.

Perdana Menteri turut meluangkan masa meninjau lokasi banjir puing di Kampung Iboi, Mukim Kupang.

Sebaik tiba pada 12.30 tengah hari, Perdana Menteri meninjau jambatan Bailey yang dibina oleh Jabatan Kerja Raya dan Angkatan Tentera Malaysia sepanjang 27.43 meter selepas titi yang menghubungkan Kampung Iboi dengan Kampung Masjid Iboi runtuh dalam tragedi itu.

Ismail Sabri kemudian mendengar taklimat Pegawai Daerah Baling Mohd Shahadan Abdullah mengenai insiden banjir puing yang berlaku pada 4 Julai lepas.

Beliau juga sempat beramah mesra dengan penduduk kampung daripada pelbagai lapisan umur yang nyata teruja apabila Perdana Menteri sanggup meluangkan masa bersembang dan berswafoto bersama mereka.

Banjir puing yang berlaku selepas hujan lebat berterusan selama tiga jam pada 4 Julai itu menjejaskan Kampung Iboi dan Kampung Tanjung Luas di Mukim Kupang di sini.

Insiden itu menyebabkan 15 keluarga hilang tempat tinggal selepas kediaman mereka musnah selain turut mengorbankan tiga sekeluarga.


Muhyiddin tolak tuduhan bantutkan usaha pendakwaan terhadap Najib

Pengerusi Perikatan Nasional (PN) Tan Sri Muhyiddin Yassin menolak tuduhan beliau menjadi punca usaha mendakwa bekas Perdana Menteri Datuk Seri Najib Razak terbantut.

Menurut bekas Perdana Menteri kelapan itu beliau antara yang menentang perbuatan Najib dan beberapa yang lain, sehingga beliau sendiri dijatuhkan.

Malah katanya, beliau sendiri tidak akan berkompromi dengan kerosakan yang telah dilakukan itu termasuk dalam soal rasuah dan penyalahgunaan kuasa.

“Apa pula saya yang menggagalkan usaha untuk menghadapkan Najib atas apa perkara yang mereka lakukan?

“Saya menentang mereka, sebab itu saya jatuh dan saya tidak bersedia berkompromi dengan apa yang telah dilakukan kebobrokan, rasuah dan salah guna kuasa,” katanya selepas bertemu masyarakat Cina di Dewan Undangan Negeri (DUN) Gambir di Tangkak, hari ini.

Muhyiddin yang juga Presiden Bersatu berkata kes itu kini telah berada di mahkamah.

“Mahkamah akan buat keputusan dan ini bukan soal politik lagi tetapi soal undang-undang,” katanya diminta mengulas kenyataan Pengerusi PEJUANG Tun Dr Mahathir Mohamad yang mengaitkan veliau membantutkan usaha mendakwa Najib.

Sementara itu, memetik Bernama, Muhyiddin berkata kempen PN bagi menghadapi Pilihan Raya Negeri (PRN) Johor terus berjalan lancar dengan pelbagai program dan gerak kerja dilaksanakan pada peringkat akar umbi.

Katanya sepanjang aktiviti turun padang bersama calon, beliau menyaksikan penerimaan masyarakat setempat terhadap PN yang dianggotai Bersatu, PAS dan Gerakan amat memberangsangkan.

“Momentum bagus tapi baru bermula selepas penamaan calon… kita akan tingkatkan lagi di setiap peringkat, kita dah wujudkan di peringkat zon bilik gerakan pusat, bilik gerakan zon, ada pengarah-pengarah yang memantau kedudukan di setiap DUN (Dewan Undangan Negeri) yang kita tandingi serta tindakan intervensi untuk memperbaiki situasi di bawah, kempen dan lain-lain perkara.

“Walaupun dikatakan Johor kubu kuat UMNO, bila mereka (penduduk) melihat saya, ada keyakinan bahawa PN adalah satu parti yang baik,” katanya

Muhyiddin berkata PN mahu memulihkan semula ekonomi Johor dengan menekankan aspek pembangunan dan pada masa sama membentuk sebuah kerajaan negeri yang bersih, cekap dan berprinsip.

“Esok saya akan ke Johor Bahru semula kerana semua calon kita akan angkat sumpah bahawa mereka tidak akan melakukan rasuah dan salah guna kuasa…ini menunjukkan kesungguhan kita untuk membentuk kerajaan yang berintegriti,” kata Muhyiddin yang juga Pengerusi Majlis Pemulihan Negara (MPN).


Keputusan RoS dibuat secara bebas, kata Hamzah berhubung permohonan UMNO

Sebarang keputusan Jabatan Pendaftaran Pertubuhan (ROS) dibuat secara bebas tanpa campur tangan mana-mana pihak, kata Datuk Seri Hamzah Zainuddin mengulas mengenai isu permohonan pindaan Perlembagaan UMNO.

Menteri Dalam Negeri itu berkata buat masa ini pihak RoS masih belum mengeluarkan surat balas kepada UMNO berhubung permohonan yang dibuat parti itu untuk menangguhkan pemilihan parti mereka sehingga berakhir pilihan raya umum (PRU) depan.

“Buat masa ini saya difahamkan ROS belum keluarkan surat lagi.

“Keputusan ROS adalah keputusan yang dibuat mereka secara bebas,” katanya dipetik laporan media hari ini.

Beliau terdahulu menghadiri program Penyerahan Surat Keputusan Kewarganegaraan di Putrajaya.

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.

Tinggal beberapa hari menjelang tarikh akhir 16 Julai ini untuk RoS memuktamadkan keputusannya terhadap permohonan dibuat UMNO sebelum ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas pilihan raya umum (PRU).


Varian Delta boleh merebak dalam kelompok lengkap vaksinasi: Kajian

Individu yang telah menerima suntikan vaksin Covid-19 tetapi dijangkiti varian Delta dengan mudah boleh memindahkan virus itu kepada mereka yang rapat, terutama seisi keluarga.

Kajian Imperial College London menggambarkan bagaimana varian Delta yang sangat mudah berjangkit itu boleh merebak walaupun dalam populasi yang telah divaksin.

Bagaimanapun, penyelidik dengan tegas menyatakan hujah mereka bahawa vaksinasi adalah cara terbaik untuk mengurangkan jangkitan serius Covid-19, disusuli dengan keperluan mendapatkan suntikan penggalak.

Kajian yang diterbitkan pada Khamis, menunjukkan jangkitan dalam kalangan individu yang telah divaksin lebih cepat, dan kadar virus juga sama dengan orang yang tidak divaksin.

“Dengan melakukan persampelan berulang dan kerap daripada kontak kes Covid-19, kami mendapati bahawa individu yang divaksin boleh memindahkan jangkitan dalam kalangan seisi rumah, termasuk mereka yang telah divaksin.

“Penemuan kami memberikan pandangan penting… kenapa varian Delta berterusan menyebabkan jumlah kes yang tinggi di seluruh dunia, walaupun di negara yang kadar vaksinasinya tinggi,” kata ketua bersama kajian itu, Dr Anika Singanayagam.

Kajian itu membabitkan 621 peserta dengan 205 isirumah atau kontak dijangkiti varian Delta – 38 peratus kontak tidak divaksin didapati positif setelah menjalani ujian, berbanding 25 peratus bagi kontak yang telah divaksin.

Kontak yang telah divaksin dan diuji positif secara purata telah menerima suntikan mereka lebih lama berbanding mereka yang diuji negatif, sekali gus menurut Dr Anika, membuktikan penurunan imuniti selain menyokong keperluan mendapatkan suntikan penggalak.

Ahli epidemiologi Imperial College, Neil Ferguson berkata kebolehjangkitan varian Delta bermakna Britain tidak akan mencapai “imuniti kelompok” untuk masa yang lama.

“Itu mungkin berlaku dalam beberapa minggu akan datang. Jika penularan semasa wabak memuncak dan kemudian mula merosot, kita mengikut definisi dalam beberapa segi telah mencapai imuniti kelompok, tetapi ia tidak akan menjadi perkara yang kekal.

“Kekebalan berkurangan dari semasa ke semasa – ia tidak sempurna, jadi anda masih mendapati penularan berlaku dan itulah sebabnya program penggalak adalah sangat penting,” katanya kepada media. – Agensi


PRU-15: Dr Mahathir namakan lapan calon pertama GTA

Pengerusi Gerakan Tanah Air (GTA) dan Parti Pejuang Tanah Air (Pejuang) Tun Dr Mahathir Mohamad hari ini mengumumkan lapan calon pertama gabungan itu untuk Pilihan Raya Umum Ke-15 (PRU-15), termasuk dirinya dan anaknya.

Dr Mahathir mengatakan beliau akan mempertahankan kerusinya di Parlimen Langkawi sementara anaknya yang juga Presiden Pejuang Datuk Seri Mukhriz Mahathir, akan diturunkan lagi di Parlimen Jerlun.

Begitu juga Setiausaha Agung Pejuang Datuk Amiruddin Hamzah akan mempertahankan kerusinya di Parlimen Kubang Pasu.

Ketiga-tiga kerusi itu berada di Kedah dan dimenangi pada 2018 atas tiket PKR apabila tiga penyandang itu pernah bersama Bersatu.

Dr Mahathir juga mengumumkan dua Ahli Dewan Undangan Negeri (ADUN) Selangor, Harumaini Omar dari Batang Kali dan Mohd Shaid Rosli dari Jeram, masing-masing akan bertanding di kerusi Parlimen Hulu Selangor dan Kuala Selangor.

Ketua sayap Wanita Pejuang, Datin Paduka Che Asmah Ibrahim, akan diturunkan di Sepang, manakala ketua sayap Pejuang Perak, Mior Nor Haidir Suhaimi akan bertanding di Tapah.

Ketua Pejuang Wilayah Persekutuan Datuk Seri Khairuddin Abu Hassan akan bertanding di Titiwangsa, yang bakal menjadi kerusi panas di Kuala Lumpur.

Dr Mahathir berkata GTA akan menggunakan logo Pejuang untuk PRU-15 di sekurang-kurangnya di 100 kerusi, kerana gabungan itu masih tidak berdaftar.

Beliau berkata jumlah itu boleh meningkat kepada 120 kerusi, bergantung kepada perkembangan di Johor dan Sabah.

“Kami telah mengenal pasti kawasan yang akan kami tandingi dan jumlahnya akan melebihi 100.

“Bagaimanapun, kami masih belum membuat kesimpulan kerusi di Johor dan Sabah. Apabila kita boleh memuktamadkannya, jumlah kerusi yang akan kita tandingi akan melebihi 120,” katanya.


BN tak tolak mungkin bekerjasama dengan GRS hadapi PRU-15

Barisan Nasional (BN) Sabah tidak menolak kemungkinan untuk menjalin kerjasama dengan Gabungan Rakyat Sabah (GRS) pada Pilihan Raya Umum Ke-15 (PRU) akan datang, kata Pengerusinya Datuk Seri Bung Moktar Radin.

Timbalan Ketua Menteri itu berkata berkata perbincangan bersama GRS mengenai kerjasama itu masih diteruskan, termasuk dalam usaha memastikan tidak ada pertembungan berlaku antara kedua-dua gabungan parti politik tersebut, pada pilihan raya berkenaan, lapor Bernama.

“Dalam politik macam-macam boleh berlaku. Jadi, kita tidak pastikan confirm atau tidak, tetapi kemungkinan untuk bekerjasama memang ada.

“Perbincangan sudah dilaksanakan melalui jawatankuasa yang ditubuhkan. Bagaimanapun, kita belum dapat memuktamadkannya kerana kita akan melihat dahulu sokongan rakyat akar umbi, bagaimana kekuatan BN.

“Ini kerana, kalau kita mahu berkongsi dengan mana-mana pihak, sudah tentu kita mesti ada kekuatan. Kalau kita tidak ada kekuatan, orang lain tidak mahu bekerjasama dengan kita,” katanya kepada pemberita selepas melancarkan Gelombang Biru BN serta Jentera BN Kota Belud dan Tuaran di sini, hari ini.

Baru-baru ini, Pengerusi GRS Datuk Seri Hajiji Noor juga Ketua Menteri dilaporkan berkata BN dan UMNO Sabah secara prinsip bersetuju untuk bekerjasama dengan GRS pada PRU15.

Hajiji berkata langkah seterusnya adalah perbincangan pembahagian kerusi dan semua ahli parti dinasihatkan supaya bersikap realistik, kerana Sabah hanya memiliki 25 kerusi Parlimen yang perlu diagihkan secara sama rata antara rakan kongsi.

Bung Moktar berkata pihaknya juga akan memastikan pembahagian kerusi antara kedua-dua parti dilakukan atas prinsip menang-menang.

Sementara itu, Bung Moktar berkata BN Sabah telah mengenal pasti beberapa calon berpotensi diketengahkan bagi mewakili parti pada PRU15, dan pihaknya sedang dalam proses menghantar senarai nama tersebut kepada BN pusat.

“Tetapi saya belum mahu maklumkan sekarang. Sebetulnya yang memilih calon adalah BN Sabah, bukan dari Kuala Lumpur. Cuma lazimnya, watikah diberikan oleh Pengerusi BN. Jadi jangan bimbang, memang kita yang memilih calon,” katanya.

Mengenai program tersebut, Bung Moktar berkata, ia akan diteruskan ke seluruh Sabah bagi meningkatkan momentum sokongan ahli akar umbi BN di negeri itu, sebagai persediaan menghadapi PRU15.

“Saya cukup yakin dengan kerja keras, usaha dan strategi tepat, BN masih relevan dan diterima oleh rakyat. Dalam pilihan raya nanti, kita akan mencadangkan beberapa manifesto untuk dimasukkan dalam mansifesto (BN) kebangsaan untuk kepentingan rakyat Sabah,” katanya.


Anwar yakin dapat kembali sokongan orang muda hasil kerjasama dengan UMNO

Hasil kerjasama dengan UMNO sehingga dapat membentuk kerajaan campuran akan memberi suntikan kepada Pakatan Harapan (PH) untuk mendapatkan sokongan orang muda pada Pilihan Raya Negeri (PRN) nanti.

Presiden PKR, Datuk Seri Anwar Ibrahim tidak menafikan sokongan orang muda beralih semasa Pilihan Raya Umum Ke-15 (PRU-15) lalu, tetapi senario itu akan berubah pada PRN kerana kini sudah mendapat suntikan baharu hasil kerjasama dengan UMNO.

“Ada orang kata orang muda telah meninggalkan kita, itu kerana kita belum santuni mereka dengan baik.

“Semalam hari Jumaat di UKM (Universiti Kebangsaan Malaysia), saya alhamdulillah rasa selesa anak muda itu orang pintar boleh berfikir, boleh menilai dan InsyaAllah dalam PRN akan datang kita akan lihat orang muda hijrah kembali kepada dasar perjuangan kita,” katanya semasa berucap di kongres khas PKR hari ini.

Namun, Anwar yang juga Perdana Menteri menggesa supaya kerjasama Pakatan Harapan (PH) dengan UMNO yang dipimpin Datuk Seri Ahmad Zahid Hamidi dimantapkan, selain kerjasama dengan parti-parti lain dalam kerajaan campuran diperkukuhkan lagi untuk menghadapi PRN nanti.

“Saya juga ingin sebut disini, keperluan kita memantapkan kerjasama bukan sahaja dalam PH sebagai kekuatan induk, tapi dengan UMNO-Barisan Nasional (BN), GPS (Gabungan Parti Sarawak) dan GRS (Gabungan Rakyat Sabah),” katanya lagi.

Untuk rekod, PH dan UMNO paling teruk mendapat sokongan pengundi muda semasa PRU-15 lalu apabila gagal mendapat majoriti daripada kelompok tersebut yang lebih memberi sokongan banyak kepada Perikatan Nasional (PN).


PRU-15: Parlimen Padang Serai undi 7 Disember, bukan esok

Proses pengundian Parlimen Padang Serai pada Pilihan Raya Umum ke-15 (PRU-15) dianjak ke tarikh baharu susulan kematian salah seorang calonnya, 16 November lalu.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata hari pengundian Parlimen itu ditetapkan pada 7 Disember depan.

“SPR menetapkan satu PRU-15 Bahagian Pilihan Raya Parlimen Padang Serai perlu diadakan semula.

“Oleh yang demikian proses pengundian di Parlimen Padang Serai tidak akan diadakan pada 19 November 2022 (Sabtu)

“Hari penamaan calon 24 November (Khamis), hari mengundi awal 3 Disember (Sabtu) dan hari mengundi 7 Disember (Rabu),” katanya dalam satu kenyataan, hari ini.

Rabu lalu, calon Pakatan Harapan (PH) bagi kerusi itu, M Karupaiya meninggal dunia di Hospital Kulim

Pada PRU-14, Karupaiya telah memenangi kerusi itu dengan majoriti 8,813 selepas menewaskan Datuk Dr Leong Yong Kong (MCA) dan Muhammad Sobri Osman (Pas).

Kerusi itu pada PRU-15 menyaksikan pertembungan enam penjuru selain Sivaraj dan Azman, ia turut dibarisi Hamzah Abd Rahman (Pejuang), Mohd Bakhri Hashim (Warisan) dan Amanda AK (Bebas).


Kajian Suhakam isu gender ketiga cabar syariat Islam: Yadim

Yayasan Dakwan Islamiah Malaysia (Yadim) menyifatkan kajian Suruhanjaya Hak Asasi Manusia (Suhakam) berhubung gender ketiga di Malaysia, akan mendorong kehidupan yang menyalahi syariat Islam.

Yang Dipertua YADIM, Nasrudin Hassan Tantawi berkata kajian ‘Feasibility Of Having Legislation On The Recognition Of A Third Gender In Malaysia’, juga bertengangan dengan norma budaya hidup rakyat negara ini.

Beliau berkata, langkah mengadakan kajian itu juga akan membuka ruang dan peluang kepada lebih banyak aktiviti mungkar seperti Lesbian, Biseksual, Gay dan Transgender (LGBT) di negara ini yang akan membawa kerosakan dan keruntuhan institusi keluarga.

“Cara hidup yang bertentangan dengan fitrah asal kejadian manusia ini adalah sangat bertentangan dengan pegangan semua agama yang dianuti oleh rakyat di negara ini.

“Justeru, sebarang bentuk usaha untuk mengiktirafnya hanya akan menatijahkan kepada runtuhnya kerukunan sistem sosial di Malaysia selain menambah kepada kebobrokan nilai dan akhlak,” katanya dalam kenyataan hari ini.

Sehubungan itu katanya, Yadim menggesa Suhakam lebih prihatin dengan suasana semasa dan berpendapat lebih banyak isu lain yang suruhanjaya itu boleh ketengahkan pada ketika ini.

“Walaupun suruhanjaya ini adalah sebuah badan bebas, namun sebagai entiti yang diwujudkan dan didanai oleh kerajaan, Suhakam sewajarnya sensitif terhadap pendirian Kerajaan Malaysia yang jelas tidak menyokong budaya hidup songsang ini.

“Adalah lebih baik Suhakam turut sama dalam usaha membantu negara yang kini sedang bergelut menangani Covid-19 serta menyediakan pelan pemulihan pasca pandemik berbanding menjalankan kajian yang langsung tidak berfaedah kepada negara,” katanya.

Nasrudin mengingatkan Suhakam bahawa usaha itu mempunyai implikasi kepada perundangan Islam di negara ini yang terletak di bawah kuasa Duli Yang Maha Mulia Raja-raja Melayu.

Terdahulu Suhakam berhasrat menjalankan kajian mengenai kebolehlaksanaan undang-undang khusus di Malaysia bagi mengiktiraf golongan transgender dalam tempoh lima bulan.

Dalam terma rujukan jawatan itu Suhakam berkata, pengiktirafan sah jantina di sisi undang-undang amat penting untuk memastikan golongan transgender mampu ‘maju dan hidup bermaruah serta menikmati semua hak asasi manusia’.

Menurut badan itu, pengiktirafan sah jantina semua orang tanpa mengira agama menjadi semakin rumit dengan adanya beberapa fatwa mengisytiharkan ‘golongan trans adalah haram pada 80-an sungguhpun tidak semua fatwa itu diwartakan’.


Penasihat SPRM pandang serius isu tarik balik kes bekas pengarah Felda

Lembaga Penasihat Pencegah Rasuah (LPPR) berpendapat Peguam Negara dan Suruhanjaya Pencegahan Rasuah Malaysia (SPRM) perlu menjalankan siasatan terperinci sebelum membuat pendakwaan terhadap mana-mana pihak bagi mengelak kes ditarik balik.

Pada masa sama LPPR menggesa prinsip semak dan imbang yang diamalkan sekarang hendaklah dilaksanakan dengan bijak, telus dan bertanggungjawa bagi menjaga integriti SPRM, kata Pengerusi LPPR, Tan Sri Abu Zahar Ujang.

Mengulas tindakan menarik balik kes terhadap bekas Ahli Lembaga Pengarah Felda, Datuk Noor Ehsanuddin Mohd Harun Narrashid,  beliau berkata tujuh anggota lembaga penasihat telah mengadakan perbincangan dan sebulat suara memandang serius terhadap isu seperti itu.

“Saya selaku Pengerusi LPPR bersama enam lagi ahli-ahli lain telah mengadakan perbincangan dan sebulat suara menyatakan pendirian LPPR yang memandang serius berhubung isu penarikan balik kes-kes melibatkan individu tertentu semasa perbicaraan sedang berlangsung,” katanya dalam kenyataan hari ini.

LPPR adalah satu daripada lima badan pemantau bebas SPRM yang diwujudkan mengikut Seksyen 13 Akta SPRM 2009, dan ahli-ahlinya dilantik oleh Yang di-Pertuan Agong.

“Dalam hal ini, LPPR tidak bertolak ansur demi menjaga imej, kredibiliti dan integriti SPRM,” katanya.

Mengenai kes Noor Ehsanuddin, Abu Zahar berkata LPPR telah mendapatkan pandangan daripada Ketua Pesuruhjaya SPRM dan Pengarah Kanan Bahagian Perundangan dan Pendakwaan SPRM.

“LPPR mengambil maklum bahawa penarikan balik kes berkenaan adalah berasaskan fakta baharu daripada siasatan lanjut setelah tertuduh mengemukakan representasi dan pernyataan pembelaannya di bawah Seksyen 62 Akta SPRM 2009 ketika perbicaraan,” katanya.

Beliau bagaimanapun berkata, LPPR berpendapat terdapat elemen-elemen kekurangan dalam siasatan serta keputusan pendakwaan pada awal Februari 2019 oleh Peguam Negara serta pengurusan dan pentadbiran SPRM ketika itu dibuat tanpa pertimbangan yang menyeluruh.

“Oleh kerana sesuatu kes diambil tindakan ketika itu tidak telus serta tidak profesional dan lebih menjurus kepada kepentingan politik telah menyebabkan pengurusan SPRM yang ada sekarang terpaksa menanggung implikasinya,” katanya.

Menurutnya LPPR tidak mahu SPRM dipolitikkan oleh mana-mana pihak dan berharap kesilapan serta kelemahan yang berlaku sebelum ini tidak akan berulang.


Tunggu habis penggal baharu PRU, kedudukan Zuraida perlu diganti bukan kekal

Walaupun dengan tindakan lompat parti Ahli Parlimen (MP) Ampang Datuk Zuraida Kamaruddin baru-baru ini, ia tidak akan menjatuhkan kerajaan yang dipimpin Perdana Menteri (PM) Datuk Seri Ismail Sabri Yaakob.

Tun Dr Mahathir Mohamad tidak melihat tindakan Zuraida itu sebagai akan menggugat kerajaan sedia ada kerana ia masih memiliki majoriti tetapi Ismail Sabri perlu menggantikan jawatan kosong dalam Kabinet dikalangan pemimpin UMNO, PAS atau Bersatu.

“Kalau keluar (parti), orang itu keluarlah. Tapi dia kata belum keluar lagi, dia tak dapat surat lagi. Parti Bangsa Malaysia bukan sebahagian daripada perikatan.

“Parti baharu kena minta kebenaran daripada Perikatan Nasional (PN) untuk menyertainya. Tapi itu belum dibuat, belum diterima. Macam mana Zuraida nak duduk dalam Kabinet? Jadi, sewajarnya kedudukan dia perlu diganti dengan sesiapa sajalah sama ada daripada UMNO ataupun Bersatu ataupun PAS,” katanya dipetik laporan Utusan Malaysia.

Menurut Dr Mahathir, ketika ini bukan waktu yang sesuai untuk mengadakan pilihan raya umum ke-15 (PRU-15) dan Ismail Sabri sepatutnya kekal sebagai PM sehingga habis penggal.

“Waktu sekarang tak sesuailah. Pasal soal lompat-melompat ini pun belum selesai dan kita dapati bahawa nak dipercepatkan ini ialah kerana UMNO percaya dia kuat waktu ini dan parti lawan tak kuat.

“Jadi, itu nak ambil guna kekuatan politik nak tentukan pilihan raya. Pilihan raya yang semacam itu bukanlah pilihan raya sebenar. Patutnya kita bagi masa semua pihak bersedia untuk bertanding. Pada masa itu rakyat boleh pilih,” katanya lagi.

Apabila ditanya kewajaran PRU-15 diadakan selepas habis penggal, Dr Mahathir menjawab “Ya. Sebaiknya ya.”

PRU-15 juga berbeza dengan senario sebelum ini, kata Dr Mahathir yang tidak menolak bekas PM Datuk Seri Najib Razak semakin diterima orang ramai berbanding PRU-15 sebelum ini.

“Tapi PRU-14, bukan saja saya, orang semua benci kepada Najib (Datuk Seri Najib Tun Razak. Orang nak buang dia. Jadi walaupun saya ada sama, mungkin saya punya contribution ada jugalah.

“Tapi kebencian orang kepada Najib menyebabkan mereka undi nak bagi jatuh Najib. Bukan undi untuk saya.

“PRU-15 ini Najib tak lagi dipandang hina oleh orang. Ada penyokong dia sampai cium tangan. Ada dia cerita konon dia tak salah walaupun mahkamah kata dia salah. Ada orang yang masih kata dia tak salah,” katanya lagi.


Presiden Harapan Rakyat nafi tawar ‘imbuhan’ kepada ADUN Kukusan

Presiden Parti Harapan Rakyat Sabah (Harapan Rakyat) Tan Sri Liew Yun Fah meminta semua pihak berhenti memfitnah Ahli Dewan Undangan Negeri (ADUN) Kukusan Rina Jainal yang kononnya menerima imbuhan untuk menyertai parti tersebut.

Liew berkata Rina yang keluar daripada Parti Warisan (Warisan) dan menyertai Harapan Rakyat tidak menerima sebarang imbuhan daripada mana-mana pihak, lapor Bernama.

“Bagi saya Rina seorang yang berani kerana menyertai parti saya sebuah parti kecil dan diterajui pemimpin Cina, saya telah ingatkan dia (Rina) akan ditohmah dan difitnah nanti,” katanya pada sidang media bersama Rina hari ini.

Menurut Liew, Rina perlu diberi peluang untuk membuktikan kepada rakyat bahawa beliau seorang wakil rakyat yang bekerja dan menjaga dengan baik kawasan Kukusan.

“Beri dia tempoh tiga bulan, jika Rina tidak boleh bekerja, hanya tahu bercakap saja maka dia layak ditegur dan fitnah bahawa dia masuk Harapan Rakyat kerana mahu kaut keuntungan itu betul,” katanya.

Sementara itu, Rina berkata beliau sudah bersedia berdepan tohmahan dan rintangan selepas membuat keputusan untuk beralih kepada sebuah parti tempatan yang kecil, namun bertumpu kepada isu di Tawau.

“Saya sedar saya orang baharu berpolitik dan Warisan adalah perjuangan awal saya tetapi perjuangan itu saya teruskan bersama Harapan Rakyat dan saya memperjuangkan ‘Sabah for Sabahan’,” katanya.

Beliau menjelaskan, penyertaan dalam Harapan Rakyat walaupun ia parti yang kecil dibuat kerana melihat gerak kerja membantu rakyat lebih mudah disebabkan presiden parti itu tinggal di Tawau.

Rina berkata pelbagai program yang dirancang sebelum ini untuk kawasan Kukusan akan diteruskan dari semasa ke semasa.


Polis buru dua lelaki lari dari PKPD di PPR Pantai Dalam

Polis sedang memburu dua lelaki yang melarikan diri dari Projek Perumahan Rakyat (PPR) Pantai Ria, Pantai Dalam, Kuala Lumpur yang dikenakan Perintah Kawalan Pergerakan Diperketatkan (PKPD).

Kedua-dua lelaki terbabit dipercayai penagih dadah menyelinap melepasi kawat berduri yang dipasang di sekeliling blok perumahan itu.

Ketua Polis Daerah Brickfields, Asisten Komisioner Anuar Omar, berkata satu laporan polis dibuat di Balai Polis Pantai susulan tular di media sosial rakaman video berkaitan kejadian itu, hari ini.

“Sepasukan anggota polis kini menjalankan operasi mengesan dan menangkap kedua-dua suspek yang dipercayai penagih dadah.

“Buat masa ini suspek belum dapat ditangkap dan semakan mendapati mereka melarikan diri ke arah kawasan sungai di bahagian belakang PPR terbabit,” katanya dalam kenyataan, hari ini.

Terdahulu, tular di media sosial satu rakaman video berdurasi 2 minit 5 saat dua lelaki tidak berbaju menyelinap keluar daripada bawah pagar kawat berduri yang dipasang di sekeliling PPR terbabit.

Sebaik berjaya menyusup keluar, kedua-duanya dilihat memanjat pagar PPR dan melarikan diri.

Mengulas lanjut, Anuar berkata pasukan Angkatan Tentera Malaysia (ATM) mengambil tindakan membaiki kerosakan yang berlaku pada kawat duri akibat tindakan dua lelaki itu.

“Kes disiasat mengikut Seksyen 22 (b) Akta Pencegahan Dan Pengawalan Penyakit Berjangkit 1988 (Akta 342),” katanya.

Kerajaan sebelum ini mengumumkan PPR Pantai Ria serta Taman Bukit Angkasa, Pantai Dalam dikenakan PKPD bermula Khamis lalu hingga 14 Julai depan.


UMNO tiada kudrat melawan, biar DAP jadikan Malaysia sekular

PAS terus membidas UMNO – parti keramat Melayu yang kini tiada lagi kudrat melawan – yang menolak perpaduan dan penyatuan ummah, sebaliknya bekerjasama dengan DAP yang mahu menjadikan Malaysia sebuah negara sekular.

Setiausaha Perhubungan PAS Selangor, Roslan Shahir Datuk Mohd Shahir berkata, perpaduan dan penyatuan ummah yang mampu mengembalikan maruah agama dan bangsa ditolak mentah-mentah demi kedudukan dan jawatan serta jaminan keselamatan melibatkan agenda peribadi.

Menurutnya PAS berusaha melalui kaedah demokrasi untuk menyuntik ajaran Islam yang universal ke dalam sistem pentadbiran selain memperkasakan amalannya dalam kehidupan masyarakat Islam dan meyakinkan masyarakat Malaysia amnya.

“PAS bukan memaksa tetapi berusaha melalui saluran yang diizinkan undang-undang negara. Jika rakyat memilih PAS maka itu hak rakyat. Dan PAS akan jamin keadilan buat semua.

“Tapi bagi DAP sebarang usaha untuk dekat pada Islam, untuk memartabatkan Islam, mendaulatkannya adalah sesuatu yang bertentangan dengan Perlembagaan Negara, dan ia tentang.

“Oleh itu pertembungan antara PAS dan DAP hakikatnya adalah atas perkara dasar. Bab Islam ini sewajarnya kita tidak kompromi kerana ia melibatkan aqidah.

“Kerana itu apabila menjalin hubungan dengan UMNO satu ketika dahulu, UMNO ketika itu sedar dan faham akan ancaman ini. UMNO bersama PAS dalam hal ini. Kerana itulah UMNO turut menolak DAP sehingga bangkit ketetapan “NO DAP” dalam PAU (perhimpunan agung UMNO).

“Malangnya hari ini segalanya dilupakan,” katanya dalam satu kenyataan sambil memuat naik klip video lama ucapan veteran DAP, Lim Kit Siang di Parlimen.

Roslan yang merujuk kepada klip video itu berkata, bagi pihak DAP, Kit Siang secara jelas menegaskan dalam rakaman lama itu bahawa mereka berpuas hati dan cukup sekadar Islam sebagai Agama Persekutuan.

Katanya bagi mana-mana pihak yang tidak tahu cuba lihat Perlembagaan DAP bahagian Fasal II Matlamat-matlamat partinya, pada seksyen 2 disebut: “Mengesahkan lagi dan memulihkan Perlembagaan Malaysia kepada rangka kerja sekular yang asal…”

“Kerana itulah istilah “Negara Islam” itu bagi DAP sangat berbahaya dan perlu ditentang. Sekular ikut apa terjemahan pun bermaksud usaha memisahkan agama dari pentadbiran negara. Agama cukup sekadar perkara “ritual” tidak melibatkan urusan negara,” katanya lagi.

Roslan berkata UMNO kini menjulang DAP sebagai kawan

“Dengan UMNO cuma punya 26 kerusi Parlimen, DAP dengan senang terima UMNO yang sebelumnya ia tuduh sebagai perompak dan penyamun. UMNO sudah cukup lemah di mata mereka, tiada lagi kudrat melawan,” katanya.


ADUN Sungai Pelek sedia keluar DAP

Ahli Dewan Undangan Negeri (ADUN) DAP Sungai Pelek Ronnie Liu berkata dia akan keluar parti tidak lama lagi.

Ini berlaku selepas beberapa insiden kontroversi yang menimbulkan kemarahan rakan-rakan partinya.

Menurut akhbar harian Inggeris The Star, Liu mengesahkan dia akan berhenti tetapi tidak mendedahkan bila dia akan berbuat demikian.

“Saya terpaksa, saya tiada pilihan. Saya akan keluar parti tidak lama lagi dan akan mengeluarkan kenyataan mengenainya,” katanya dipetik berkata.

Pada April, Ahli Parlimen DAP Hannah Yeoh membidas ahli jawatankuasa pusat parti itu kerana kenyataan perkaumannya yang dikatakan memburukkan DAP.

Ahli Parlimen Segambut itu berkata pandangan Liu bahawa DAP tidak sepatutnya meletakkan dirinya sebagai “bukan Cina” bercanggah dengan kenyataannya bahawa ia adalah parti untuk semua rakyat Malaysia.

Sebelum ini pada 2019, Setiausaha Agung DAP Anthony Loke merujuk Liu kepada jawatankuasa disiplin berikutan cadangannya bahawa DAP, PKR, Warisan dan UPKO boleh membentuk kerajaan tanpa Bersatu.


GRS sahkan ada pihak mahu guling Hajiji, sedia buktikan keabsahan KM

Pemimpin Gabungan Rakyat Sabah – pakatan parti politik dianggotai Barisan Nasional (BN); PBS dan bekas ahli Bersatu – mula bimbang berhubung keabsahan Datuk Seri Hajiji Noor sebagai Ketua Menteri (KM), setelah ada pihak cuba membangkitkannya dengan memetik Perlembagaan Negeri Sabah.

Susulan itu, Setiausaha Agung GRS, Datuk Seri Masidi Manjun berkata gabungan berkenaan bersedia membuktikan keabsahan Hajiji sebagai KM yang menerima sokongan majoriti ADUN Sabah.

Kenyataan itu dibuat menyusul dakwaan mengatakan ada pihak tertentu yang dikatakan sudah memperoleh sokongan untuk membentuk kerajaan negeri yang baharu, setelah 17 Ahli Dewan Undangan Negeri (ADUN) Sabah yang menang Pilihan Raya Negeri Ke-16 (PRN-16) pada 2020 lalu, keluar daripada Bersatu.

Malah, pelantikan Hajiji sebagai KM dibuat berdasarkan kemenangan atas tiket Bersatu dan Perikatan Nasional (PN) – bukannya atas tiket dan lambang GRS – yang kemudian mendapat sokongan BN, kini dipersoalkan.

Masidi mendakwa Hajiji menerima perakuan dan sokongan daripada majoriti besar ADUN untuk terus memimpin kerajaan negeri yang ada sekarang, termasuk semua tujuh ADUN Pakatan Harapan (PH) Sabah.

“Adalah difahamkan bahawa ada pihak-pihak tertentu yang mendakwa telah memperoleh sokongan lebih separuh daripada ADUN Sabah untuk membolehkan kumpulan ini menubuhkan sebuah kerajaan kegeri yang baharu.

“Suasana dan kedudukan politik di Sabah kekal stabil dan selamat untuk urusan perniagaan dan pelaburan,” katanya dalam satu kenyataan semalam ketika mengulas dakwaan ada pihak tertentu telah memperoleh sokongan untuk membentuk kerajaan negeri yang baharu.

Dakwaan mengenai gerakan menubuhkan kerajaan baharu di Sabah ditimbulkan beberapa kali sejak pimpinan Hajiji membawa bersama semua ADUN Bersatu Sabah keluar parti pada 10 Disember 2022 dan kekal sebagai ahli GRS.

Satu hakikat yang tidak dapat dipertikaikan ialah GRS tidak pernah bertanding dalam PRN-16 Sabah pada 26 September 2020, apatah lagi menang sebarang kerusi dengan menggunakan lambangnya.

Parti politik Hajiji ketika PRN-16 ialah Perikatan Nasional dan mereka bertanding menggunakan lambang serta watikah daripada gabungan yang diketuai Presiden Bersatu yang juga Pengerusi Perikatan Nasional, Tan Sri Muhyiddin Yassin.

Terdahulu, pakar ekonomi politik Jeremiah Yee meminta Yang di-Pertuan Sabah Tun Juhar Mahiruddin menarik balik pelantikan Hajiji sebagai KM kerana dikatakan bertentangan dengan Perlembagaan Negeri Sabah, setelah beliau keluar daripada Bersatu.

Jeremiah yang memetik keputusan rasmi PRN-16 Sabah yang diumumkan Suruhanjaya Pilihan Raya (SPR) turut berkata Perkara 6(3) Perlembagaan Negeri Sabah yang menyatakan:

“Yang di-Pertua Negeri hendaklah melantik menjadi Ketua Menteri seseorang ahli Dewan Undangan yang pada hematnya mungkin mendapat kepercayaan majoriti ahli Dewan Undangan, …”

Katanya Perkara 6(3) itu bukanlah satu peruntukan yang boleh dipacakkan secara tunggal kerana ianya hendaklah dibaca bersama Perkara 6(7) yang berbunyi:

“Bagi maksud fasal (3) Perkara ini, dimana suatu parti politik telah menang majoriti kerusi-kerusi Dewan Undangan yang dipilih dalam suatu pilihan raya umum, ketua parti politik tersebut yang adalah ahli Dewan Undangan, hendaklah menjadi ahli Dewan Undangan yang mungkin mendapat kepercayaan majoriti ahli Dewan.”

Ketika ini, blok kerajaan yang dianggotai GRS dan BN di peringkat negeri masih berada dalam kedudukan selesa dengan 53 kerusi daripada 79 kerusi DUN Sabah, termasuk enam ADUN Dilantik serta ADUN yang mesra kepada kerajaan.

GRS tidak pernah tanding PRN-16 Sabah, Hajiji kini tak layak jadi KM


PRN Negeri Sembilan: Parti Amanah enggan lepas kerusi DUN Lenggeng kepada UMNO

Kerusi Dewan Undangan Negeri (DUN) Lenggeng tidak akan diberikan kepada UMNO, kata Parti Amanah Negeri Sembilan.

Pengerusi Amanah Negeri Sembilan, Datuk MK Ibrahim Abd Rahman menegaskan kerusi DUN Lenggeng yang dimenangi mereka sebelum ini tidak akan dilepaskan kepada UMNO kerana sudah bersetuju secara prinsip pembahagian kerusi dibuat secara status quo.

Menurutnya, jika ada perubahan sekali pun ia semestinya diputuskan dalam Majlis Pimpinan Sekretariat Kerajaan Perpaduan dan kemudian akan dimaklumkan kepada ketua setiap parti.

“Jadi buat masa ini kita tetap dengan pendirian yang Amanah akan bertanding kerusi DUN Lenggeng kerana secara prinsipnya semua parti telah bersetuju pembahagian kerusi dibuat secara status quo.

“Saya pun dah rujuk dengan Presiden Amanah, Datuk Seri Mohamad Sabu dan beliau turut mengesahkan yang Amanah Negeri Sembilan akan bertanding mempertahankan tiga kerusi yang kita menang pada Pilihan Raya Umum ke-14 (PRU-14) iaitu DUN Lenggeng, Kuala Klawang dan Paroi,” katanya dipetik laporan Sinar Harian.

Selain itu, beliau juga berkata Parti Amanah juga akan menamakan calon di tiga DUN berkenaan yang akan diumumkan tidak lama lagi.

Beliau turut meluahkan rasa kesal dengan pengumuman yang dibuat Timbalan Presiden UMNO, Datuk Seri Mohamad Hasan yang kononnya Perdana Menteri, Datuk Seri Anwar Ibrahim telah membuat keputusan memberikan kerusi itu kepada UMNO.

“Bagi saya itu kenyataan provokasi dan boleh mengundang persepsi tidak baik terhadap PH dan BN yang seolah-olah menunjukkan kita berpecah-belah. Semestinya ia akan diambil kesempatan oleh pihak lawan.

“Selagi bukan Perdana Menteri yang umumkan, saya tidak akan percaya yang kerusi Lenggeng diberi kepada UMNO,” katanya.


Covid-19: Jepun bakal isytihar darurat di Osaka

Jepun dijangkakan isytihar darurat kesihatan di Osaka susulan peningkatan jangkitan kes Covid-19 direkodkan di bandar metropolis itu, lapor agensi berita Kyodo.

Pihak berkuasa meramalkan kemungkinan jangkitan baharu akan meningkat lebih 800 kes sehari dan mereka kini sedang bersiap-sedia untuk mengisytiharkan darurat kerana sistem kesihatan bakal terjejas ekoran peningkatan kes.

Jurucakap wilayah Osaka tidak dapat mengesahkan angka jangkitan itu ketika dihubungi oleh Reuters dan tidak menolak akan diumumkan pengisytiharan darurat dalam masa terdekat.

Pihak berkuasa kesihatan bimbang varian Covid-19 akan menyebabkan gelombang jangkitan keempat dengan tinggal hanya 107 hari sahaja lagi sebelum sukan Olimpik Tokyo dirasmikan.

Kadar vaksinasi juga masih berada pada tahap awal.

Kerajaan Osaka melaporkan 719 kes baru pada Selasa, yang tertinggi sejak wabak itu bermula.

Sebanyak 70 peratus katil di hospital untuk kes-kes yang kronik sudah penuh, menurut data rasmi.


Menang satu kerusi di Johor, apa logik PAS mahu minta banyak?

Tidak logik untuk PAS meminta banyak kerusi untuk bertanding dalam Pilihan Raya Negeri (PRN) Johor walhal semasa Pilihan Raya Umum Ke-14 (PRU-14) hanya menang satu kerusi sahaja.

Naib Presiden UMNO, Datuk Seri Mohamed Khaled Nordin mengkritik PAS yang meminta semua kerusi Barisan Nasional (BN) tewas kepada Pakatan Harapan (PH) berbanding empat kerusi yang ditawarkan jika mahu bekerjasama dalam PRN Johor akan datang.

“Seingat saya semua kerusi yang BN kalah pada PRU14, PAS juga tanding, PAS pun kalah. Kesemuanya PAS kalah pada BN. Jadi apa logik yang dipakai tuntut kerusi tersebut

“PAS bertanding di 40 kerusi, semua kalah kepada UMNO (berdasar kiraan undi siapa tinggi) kecuali satu (DUN Bukit Pasir),” katanya dipetik laporan FMT.

Awal hari ini, Timbalan Presiden PAS, Datuk Seri Tuan Ibrahim Tuan Man mendedahkan rundingan kerusi dengan UMNO tidak berjaya.

Tuan Ibrahim berkata semasa bersama dalam perbincangan Muafakat Nasional (MN), PAS hanya akan diberi empat kerusi di Johor sementara kebanyakkan kerusi lain dibolot UMNO dengan parti komponennya dalam Barisan Nasional (BN).

Jelasnya, PAS dengan UMNO sebelum ini sudah berbincang berhubung pembahagian kerusi di Johor, ia dengan matlamat untuk menyekat Pakatan Harapan (PH) kembali berkuasa.

“PAS menghormati pendirian UMNO (dan BN) untuk bergerak solo. Bagi PAS, kami sudah hulurkan salam muafakat dan penyatuan ummah.

“Menawarkan empat dari 56 kerusi itu, saya fikir bukan cara baik,” katanya.

Semasa PRU-14 lalu, PAS meletakkan calon di 40 kerusi namun hanya memenangi satu daripadanya.


MP fail usul tergempar bahas isu rampasan aset Petronas

Susulan laporan rampasan aset Petronas oleh pihak yang dikatakan kesultanan Sulu, seorang Ahli Parlimen (MP) memfailkan usul tergempar ke Parlimen untuk dibahas.

MP Pulai, Datuk Seri Salahuddin Ayub mengesahkan sudah menghantar usul tersebut kepada Parlimen dan mahu ia dibincangkan semasa sidang Dewan Rakyat dibuka bermula 18 Julai nanti.

“Saya telah menghantar satu usul tergempar kepada speaker Dewan Rakyat berkaitan dua anak syarikat Petronas di Luxembourg dirampas oleh kesutanan Sulu.

“Perkara ini wajib dijawab Perdana Menteri dan mesti dibahaskan pada sidang Parlimen yang akan datang,” katanya dalam satu kenyataan semalam.

Menurut Salahuddin yang juga Timbalan Presiden Parti Amanah itu, rakyat berhak mendapat penjelasan berhubung isu rampasan aset Petronas tersebut dan Datuk Seri Ismail Sabri Yaakob digesa menjawabnya di Parlimen.

“Rakyat wajar mendapat penjelasan berkaitan perkara ini memandangkan ia adalah aset negara kita,” katanya pada satu kenyataan malam tadi.

Usul tergempar bertarikh 12 Julai itu diajukan dibawah Peraturan Mesyuarat 18 (1) (2) berkenaan kepentingan orang ramai yang perlu disegerakan.

“Perdana menteri perlu menjelaskan apakah langkah perundangan yang telah dan sedang diambil oleh Pejabat Peguam Negara Malaysia dan Petronas berkaitan perkara ini,” kata Salahuddin dalam usul kepada Parlimen itu.

Semalam, Financial Times yang berpangkalan di London melaporkan waris kesultanan Sulu yang dikatakan itu menuntut AS$14.92 bilion (RM62.59 bilion) dari Malaysia – merampas dua anak syarikat gergasi minyak Malaysia Petronas yang diperbadankan di Luxembourg.

Peguam pihak yang menuntut merampas Petronas Azerbaijan (Shah Deniz) dan Petronas South Caucasus, yang dilaporkan bernilai AS$2 bilion.

Peguam berkata bailif di Luxembourg merampas syarikat induk bagi pihak pelanggan mereka pada Isnin.

Keturunan sultan Sulu terakhir, Sultan Jamalul Kiram II, menuntut jumlah amat besar sebagai pampasan daripada Malaysia berikutan proses timbang tara.

Proses timbang tara itu dimulakan sebagai tindak balas ke atas Malaysia yang memotong pembayaran pajakan tahunan sebanyak RM5,300 kepada kesultanan Sulu pada 2013.

Malaysia tidak mengambil bahagian dalam proses timbang tara di Perancis, dengan alasan bahawa pertikaian antara Malaysia dengan pihak yang menuntut bukanlah kontrak komersial dan dengan itu tidak tertakluk kepada timbang tara.


Najib berbuih mulut tuduh saya, tapi saya bayar cukai, sindir Tun M

Tun Dr Mahathir Mohamad menyindir Datuk Seri Najib Razak yang mengeluarkan bermacam-macam ‘bukti’ berkenaan pajakan tanah di Langkawi untuk disamakan dengan permohonan hartanah RM100 jutanya.

“Nampaknya ada orang yang berbuih mulut tuduh saya dapat macam-macam daripada Kerajaan selepas bersara dari jawatan Perdana Menteri (PM).

“Ada juga dikeluar “bukti” berkenaan pajakan tanah di Langkawi. Pajakan dengan bayaran bukan makna hadiah. Bukan dapat free, diskaun pun tidak.

“Agaknya orang ini cuba nak alih pandangan dari masalah dia ‘tolak’ permintaan dia sendiri untuk dapat hartanah mewah dari Kerajaan. Ada orang beritahu saya mewah tahap kayangan,” katanya menulis di dalam blog beliau, chedet.cc, hari ini.

Tanpa menyatakan siapa yang beliau maksudkan, tetapi dipercayai ditujukan kepada Najib, bekas PM dua kali itu mengakui memajak tanah di pulau berkenaan, tetapi memulangkan semula kepada Lembaga Pembangunan Langkawi (LADA) setelah sewa dinaikkan berkali ganda.

“Saya akui saya pajak tanah. Pajak, bukan minta. Pajak kena bayar. Tak dapat free pun. Saya juga beli dua keping tanah di Langkawi selepas bersara.

“Tidak ada yang saya dapat percuma sebagai hadiah dari Kerajaan Persekutuan atau Negeri. Sebaliknya kos sewaan dinaikkan berkali ganda sehingga saya serah balik kepada LADA, Langkawi,” katanya.

Dr Mahathir berkata beliau bersedia disiasat setelah dituduh melakukan ‘salah laku, termasuk ketika beliau mula mendedahkan skandal 1Malaysia Development Berhad (1MDB).

“Macam-macam tuduhan yang dibuat tentang “salah laku” saya. Kalau benar dakwa lah. Kalau bersalah hukumlah. Malahan masa saya mula buka mulut pasal 1MDB berbagai usaha nak tuduh saya buat salah dilakukan kepimpinan masa itu. Bila gagal sampai tukang masak saya pun dilucut jawatan. Isteri saya pun turut disoal siasat.

“LHDN pula siasat anak-anak saya. Alhamdulillah, cukai semua dibayar ikut undang-undang dan tak timbul hutang cukai sampai berbilion. Jadi tak perlu mintak pelepasan passport untuk ke luar negara,” katanya menyindir Najib dan anaknya yang berhutang berbilion ringgit cukai LHDN.

Sebelum ini Dr Mahathir yang juga Ahli Parlimen Langkawi membangkitkan isu permohonan hartanah bernilai RM100 juta di Parlimen.

Najib kemudian menarik balik hasrat memohon hartanah daripada kerajaan dengan mengambil kira keadaan ekonomi rakyat yang berdepan situasi sukar akibat Covid-19.

Sebagai membalas serangan Dr Mahathir, kemudiaannya Najib membangkitkan isu pajakan tanah di Langkawi setelah diserang dalam isu permohonan tanah kerajaan dianggarkan bernilai RM100 juta.

Najib membangkitkan dakwaan tawaran pajakan tanah seluas 34 ekar di Langkawi semasa anak Dr Mahathir, Datuk Seri Mukhriz Mahathir menjadi Menteri Besar Kedah sebelum ini.


DAP sahkan video tular lelaki kecam ‘parti serban’

Video tular seorang lelaki sarat dengan makian dalam bahasa Cina pada satu majlis anjuran DAP di Selangor semalam adalah tulen, ia disahkan secara tidak langsung oleh Anthony Loke.

Setiausaha Agung DAP itu berkata lelaki yang mengucapkan kata sarat makian itu hanya ahli biasa dalam parti dan mendakwa video itu dimainkan semula dengan tujuan mengganggu momentum Pakatan Harapan (PH)-UMNO menjelang Pilihan Raya Negeri (PRN) esok.

Tegasnya, ucapan itu disampaikan oleh “ahli biasa DAP dan tidak sama sekali mewakili kepimpinan parti”.

“Saya menyeru semua penyokong PH dan BN tidak terpengaruh dengan klip video tersebut yang tidak sama sekali mewakili akhlak dan pendirian DAP,” kata Loke sambil menambah bahawa beliau mengarahkan keahlian lelaki tersebut digantung.

Satu klip video ucapan sarat dengan makian dalam bahasa Cina pada satu majlis anjuran DAP di Selangor yang turut dihadiri pemimpin tertinggi parti termasuk Loke menjadi tular di platform media sosial, dengan ribuan komen mengecamnya kerana melemparkan kata-kata berbaur perkauman dan menghina PAS serta pembangkang Melayu ketika ini.

Video berdurasi dua minit itu, yang mendapat tontonan hampir setengah juta di TikTok sahaja dalam tempoh kurang 24 jam sejak ia dimuat naik lewat petang semalam, dirakam pada 10 Jun tahun ini ketika majlis makan malam kutipan dana DAP di Balakong, sebuah kerusi Dewan Undangan Negeri (DUN) dalam Parlimen Bangi di Selangor.

Dalam video itu, seorang individu yang tidak dinamakan memakai jaket Pakatan Harapan (PH) berwarna merah memberi amaran kepada orang ramai tentang “parti serban”, merujuk kepada PAS, yang kebanyakan pemimpin tertinggi parti itu mengenakan penutup kepala bagi orang Islam.

“Ni muncul satu lagi panggil apa, parti serban, gelombang hijau ada tak? Sekarang dahlah susah, keluar pula parti serban yang lagi jahanam, betul tak?

“Yang semua orang takut tu, sekali sebut teringat kena potong kemaluan,” kata lelaki itu.

Selepas beberapa kali mencerca “pesta serban”, lelaki tersebut berkata: “Kalau mereka menang besar, kita ni memang akan jadi jahanam, jahanam ditambah jahanam!”

Beliau berkata ramai pihak termasuk Umno telah menuntut permohonan maaf daripada DAP.

“Mereka ingat kita roket (DAP) ini senang nak buli. Betul tak? Kita roket tak takut mereka. Kita tak pernah takut. Semua faham tak?

“Betul mereka datang tuntut mohon maaf. Umno keluar tuntut daripada kita. Yang lagi kelakarnya, MCA tuntut juga,” katanya, dipercayai merujuk kepada Naib Presiden MCA Ti Lian Ker yang mana pada Jun lalu beliau menggesa DAP supaya memohon maaf kepada partinya atas tuduhan masa lalu kerana melabel MCA sebagai pengkhianat kaum Cina.

“P*i*ak ni panggil apa? Ini nak kena f** ni.”

Meneruskan cemuhannya dengan kata-kata kesat, lelaki tersebut berkata DAP tidak salah dalam menentang musuhnya pada masa lalu.

“Buat sampai Malaysia sebegini mundur. Semuanya kerana mereka,” katanya merujuk kepada UMNO.

Acara itu diadakan di sebuah restoran Cina di Cheras sebagai sebahagian daripada siri kutipan derma untuk pilihan raya negeri sebelum pembubaran DUN Selangor.

Selain Loke, yang juga menteri pengangkutan, pemimpin kanan DAP lain yang berucap pada majlis itu termasuk Gobind Singh Deo, Ahli Parlimen Bukit Mertajam dan Timbalan Menteri Kewangan Steven Sim, serta Ahli Parlimen Bangi Syahredzan Johan.


Hubungan PAS dengan semua pihak mengikut sempadan agama Islam

PAS tetap berpegang dengan konsep bahawa politik itu sebahagian daripada agama, bukan agama menjadi sebahagian daripada politik sehingga agama boleh diperalatkan.

Maka, sesiapa sahaja malah semua pihak diharamkan memperalatkan agama Islam, sehingga diharamkan dan dihukum sesat sesiapa yang memisahkan politik daripada agama Islam.

Agama bagi PAS mengikut bahasa al-Quran ialah suatu petunjuk dan ajaran yang diwahyukan kepada Rasulullah SAW yang berbangsa Arab dan berbahasa Arab, sebagaimana firman Allah SWT:

﴿وَمَآ أَرۡسَلۡنَا مِن رَّسُولٍ إِلَّا بِلِسَانِ قَوۡمِهِۦ لِيُبَيِّنَ لَهُمۡۖ فَيُضِلُّ ٱللَّهُ مَن يَشَآءُ وَيَهۡدِي مَن يَشَآءُۚ وَهُوَ ٱلۡعَزِيزُ ٱلۡحَكِيمُ٤﴾

“Dan Kami tidak mengutuskan seseorang Rasul melainkan dengan bahasa kaumnya (bangsanya), supaya dia dapat memberi penjelasan dengan terang kepada mereka. Maka, Allah menyesatkan sesiapa yang dikehendaki-Nya, dan juga memberi petunjuk kepada sesiapa yang dikehendaki-Nya; dan Dialah Tuhan yang Maha Kuasa, lagi Maha Bijaksana.” (Surah Ibrahim: 4)

Adapun agama Islam mengikut bahasa al-Quran berasal daripada perkataan al-din. Hal ini sebagaimana firman Allah SWT:

﴿إِنَّ ٱلدِّينَ عِندَ ٱللَّهِ ٱلۡإِسۡلَٰمُۗ وَمَا ٱخۡتَلَفَ ٱلَّذِينَ أُوتُواْ ٱلۡكِتَٰبَ إِلَّا مِنۢ بَعۡدِ مَا جَآءَهُمُ ٱلۡعِلۡمُ بَغۡيَۢا بَيۡنَهُمۡۗ وَمَن يَكۡفُرۡ بِ‍َٔايَٰتِ ٱللَّهِ فَإِنَّ ٱللَّهَ سَرِيعُ ٱلۡحِسَابِ١٩﴾

“Sesungguhnya, al-din (agama) di sisi Allah ialah Islam. Dan orang-orang (Yahudi dan Nasrani) yang diberikan al-Kitab itu tidak berselisih melainkan setelah sampai kepada mereka pengetahuan; (perselisihan itu pula) semata-mata kerana hasad dengki yang ada dalam kalangan mereka. Dan (ingatlah), sesiapa yang kufur ingkar akan ayat-ayat keterangan Allah, maka sesungguhnya Allah amat segera hitungan hisab-Nya.” (Surah Ali ‘Imran: 19)

Islam menolak tafsiran perkataan agama dalam semua bahasa oleh pihak yang lain. Termasuk makna agama dalam bahasa Melayu yang salah dan telah menyeleweng daripada maksud asalnya yang memberikan makna yang sempurna dan menyeluruh dalam seluruh kejadian alam, termasuk manusia. Maka, politik hanya sebahagian daripada ajaran agama yang tidak boleh dipisahkan.

Politik ialah alat kepada agama bagi melaksanakan seluruh ajarannya, memelihara dan mempertahankannya. Maka, politik ditadbir oleh agama. Para ulama’ menegaskan maksud khilafah atau pemerintahan dalam al-Quran melalui tulisannya:

مَوْضُوعَةٌ لِخِلَافَةِ النُّبُوَّةِ فِي حِرَاسَةِ الدِّينِ وَسِيَاسَةِ الدُّنْيَا.

“Menggantikan tugas kenabian bagi menegakkan al-din (Islam) dan siasah (politik) dengan petunjuk agama.” (Al-Mawardi dalam kitab al-Ahkam al-Sultaniyyah, ms. 15 dan Ibn Khaldun dalam kitab Tarikhnya, Jld. 1, Hlm. 239)

Inilah Islam yang dilaksanakan oleh Rasulullah SAW sejak bermulanya penurunan wahyu sehingga ia ditamatkan dengan kewafatan Baginda. Firman Allah SWT:

﴿…ٱلۡيَوۡمَ أَكۡمَلۡتُ لَكُمۡ دِينَكُمۡ وَأَتۡمَمۡتُ عَلَيۡكُمۡ نِعۡمَتِي وَرَضِيتُ لَكُمُ ٱلۡإِسۡلَٰمَ دِينٗا…٣﴾

“…Pada hari ini, Aku telah sempurnakan bagi kamu agama kamu, dan Aku telah cukupkan ni‘mat-Ku kepada kamu, dan Aku telah redakan Islam itu menjadi agama untuk kamu…” (Surah al-Ma’idah: 3)

Maka, al-Quran dan Sunnah Rasulullah ialah panduan asasi yang dirujuk oleh ulil amri daripada kalangan mereka yang berilmu (para ulama’) dan juga mereka yang melaksanakannya iaitu para umara’ (para pemimpin negara atau jemaah Islam) yang wajib ada dalam kalangan umat Islam sepanjang zaman. Hal ini sebagaimana yang dinyatakan oleh firman Allah SWT:

وَلۡتَكُن مِّنكُمۡ أُمَّةٞ يَدۡعُونَ إِلَى ٱلۡخَيۡرِ وَيَأۡمُرُونَ بِٱلۡمَعۡرُوفِ وَيَنۡهَوۡنَ عَنِ ٱلۡمُنكَرِۚ وَأُوْلَٰٓئِكَ هُمُ ٱلۡمُفۡلِحُونَ١٠٤

“Dan hendaklah ada antara kamu satu puak yang menyeru (berdakwah) kepada kebajikan (mengembangkan Islam), dan menyuruh berbuat segala perkara yang ma‘ruf, serta melarang daripada berbuat segala perkara yang munkar. Dan mereka yang bersifat demikian ialah orang-orang yang beruntung.” (Surah Ali ‘Imran: 104)

Kumpulan yang dimaksudkan dalam ayat di atas wajib memenuhi tiga rukun atau ciri-ciri yang berikut, iaitu; berdakwah kepada Islam (al-din), berbuat amar ma‘ruf dan berbuat nahi munkar. Sehinggakan, kumpulan tersebut mencapai peringkat yang paling kuat iaitu berkuasa memerintah negara mengikut contoh yang ditunjukkan oleh Rasulullah SAW dan para generasi awal.

Maka, dinyatakan dalam Perlembagaan Parti Islam Se-Malaysia (PAS) bahawa hukum tertinggi yang tidak boleh dipertikaikan ialah al-Quran, al-Sunnah, ijmak para ulama’ dan qiyas yang nyata menjadi rujukan tertinggi.

PAS menubuhkan Majlis Syura Ulamak yang dipilih daripada kalangan para ulama’ yang merupakan ahli PAS yang berwibawa dari segi ilmu, akhlak dan maruah.

Mereka juga merupakan kalangan ilmuwan Islam (ulama’) yang bertaraf mampu mengkaji sumber utama yang disebutkan di atas dalam bahasa Arab, merujuk sumber yang terdahulu daripada karangan para ulama’ dan sejarah para umara’, serta mampu berijtihad secara berjemaah dalam masalah terkini, khususnya dalam perkara baharu yang tiada pada zaman dahulu.

Majlis Syura Ulamak juga berkuasa membatalkan apa-apa keputusan dan tindakan PAS yang dilihat bercanggah dengan prinsip serta konsep Islam yang asasi dalam semua aspek kegiatan PAS.

Malah, institusi tersebut boleh menjemput kalangan mereka yang pakar dalam lapangan masing-masing untuk memberikan pandangan kepadanya, sebelum memutuskan sesuatu keputusan atau hukum. Bahkan, ada dalam kalangan ahlinya pula merupakan sebahagian daripada kalangan ilmuwan yang pernah berkhidmat di pusat pengajian tinggi dan Majlis Fatwa.

Pimpinan tertinggi PAS bertanggungjawab dari segi menjaga perjalanan parti dan melaksanakan keputusan mengikut strategi perjuangan, situasi dan realiti dalam masyarakat mengikut Siyasah Syari‘yyah dan Maqasid al-Syari‘ah. Oleh sebab itu, PAS tidak boleh diperlakukan sewenang-wenangnya oleh kalangan pelampau yang jahil dan pemalas yang jumud mendiamkan diri.

Sehingga kini, kerjasama PAS dan persefahaman politik yang dilakukannya dengan semua pihak tetap berpandukan hukum Islam dan batas sempadannya. Perkara ini adalah berdasarkan sabda Rasulullah SAW:

الْمُسْلِمُونَ عَلَى شُرُوطِهِمْ إِلَّا شَرْطًا أَحَلَّ حَرَامًا أَوْ حَرَّمَ حَلَالًا.

“Orang Islam itu wajib berpegang kepada syarat-syarat yang ditetapkan (dalam perjanjian) mereka, melainkan syarat yang menghalalkan perkara yang haram dan mengharamkan perkara yang halal.” (Al-Tabrani, al-Mu‘jam al-Kabir, Jld. 17, No. 30 / al-Bayhaqi, al-Sunan al-Kubra, No. 14432)

Justeru, PAS bekerjasama dengan pihak lain, dan membatalkannya apabila dilihat ia melanggar nas, prinsip dan strategi yang betul. Pada masa yang sama, PAS juga bersikap terbuka dan bersempadan menghadapi sebarang perubahan dari sudut pemikiran dan sikap manusia yang boleh berubah-ubah, berpandukan sabda Rasulullah SAW:

أَحْبِبْ حَبِيبَكَ هَوْنًا مَا عَسَى أَنْ يَكُونَ بَغِيضَكَ يَوْمًا مَا، وَأَبْغِضْ بَغِيضَكَ هَوْنًا مَا عَسَى أَنْ يَكُونَ حَبِيبَكَ يَوْمًا مَا.

“Kasihilah orang yang kamu kasihi sekadar berpatutan (jangan melampau), kerana kemungkinan dia menjadi orang yang dimarahi (dimusuhi) pada satu hari nanti. Marahilah (musuhilah) orang yang kamu marahi sekadar berpatutan, kerana kemungkinan dia menjadi orang yang dikasihi pada satu hari nanti.” (Riwayat al-Tirmizi, No. 1997)

PAS mengadakan persefahaman dan kerjasama dengan pelbagai pihak yang berbeza ideologi dan aqidah agama yang bersikap damai dan tidak menipu dalam perjalanan politiknya, dalam keadaan dipantau dan dirujuk kepada Majlis Syura Ulamak dan jawatankuasa Lajnah Politik. PAS dalam keadaan yang terkawal dan tidak pernah dapat dipermain-mainkan atau ditipu oleh semua pihak, dalam keadaan tetap berjaya dari sudut kerjasama dan hubungan, dan PAS tidak lemah dan mati apabila ia dibatalkan.

Pendekatan PAS tidak boleh disamakan dengan rakan-rakan parti Islam di negara lain seperti negara Arab, utara Afrika, Turki, Asia Tengah, benua India dan lain-lain, walaupun mempunyai persamaan dasar, konsep dan hala tujunya. Hal ini demikian kerana, berbeza padang dan lapangan masyarakatnya yang wajib difahami oleh mereka yang bersama PAS atau mereka yang memberi perhatian kepada PAS. Sabda Rasulullah SAW:

أُمِرْنَا أَنْ نُكَلِّمَ النَّاسَ عَلَى قَدْرِ عُقُولِهِمْ.

“Kami diperintahkan supaya diletakkan orang yang menunaikannya pada tempatnya yang sesuai dan berucap kepada manusia mengikut kadar kemampuan akal mereka.” (Al-Suyuti, Jam‘ al-Jawami‘, No. 260/4445)

Saya menegaskan perkara ini kepada rakan-rakan luar negara yang datang dan ditemui atau dalam negara sendiri yang cuba melakukan campur tangan dalam perkara yang tidak difahaminya terhadap beberapa tindakan PAS.

PAS mengadakan kerjasama dengan pihak lain atas titik persamaan kemanusiaan dan keadilan kepada semua tanpa melanggar sempadan prinsip Islam dan konsep yang menjadi kewajipan PAS.

Apabila ada pihak yang melanggar dasar PAS atau memaksa PAS keluar daripada landasan Islam atau melanggar konsep yang wajib seperti kewajipan menegakkan negara Islam atau konsep amar ma‘ruf dan nahi munkar atau ancaman terhadap Islam dan penganutnya oleh pihak lain, maka PAS tidak teragak-agak membatalkan kerjasama atau keluar daripada pakatan politik tersebut.

Sikap PAS pula tidak jumud tanpa perubahan apabila berlakunya perubahan sikap dan keadaannya. Maka, ada parti yang berulang kali berhubung dan memutuskan hubungan dengan PAS.

PAS lebih mengutamakan sikap berkebajikan terhadap semua pihak, termasuk terhadap mereka yang pernah bermusuh atau sedang bermusuh atau paling bermusuh, kerana pendekatan tersebut menjadi salah satu cara untuk memperkenalkan Islam kepada pihak lain yang menjadi kebajikan terbaik. Hal ini disebabkan firman Allah SWT:

﴿وَلَا تَسۡتَوِي ٱلۡحَسَنَةُ وَلَا ٱلسَّيِّئَةُۚ ٱدۡفَعۡ بِٱلَّتِي هِيَ أَحۡسَنُ فَإِذَا ٱلَّذِي بَيۡنَكَ وَبَيۡنَهُۥ عَدَٰوَةٞ كَأَنَّهُۥ وَلِيٌّ حَمِيمٞ٣٤ وَمَا يُلَقَّىٰهَآ إِلَّا ٱلَّذِينَ صَبَرُواْ وَمَا يُلَقَّىٰهَآ إِلَّا ذُو حَظٍّ عَظِيمٖ٣٥ وَإِمَّا يَنزَغَنَّكَ مِنَ ٱلشَّيۡطَٰنِ نَزۡغٞ فَٱسۡتَعِذۡ بِٱللَّهِۖ إِنَّهُۥ هُوَ ٱلسَّمِيعُ ٱلۡعَلِيمُ٣٦﴾

“Dan tidaklah sama kebaikan dan kejahatan. Tolaklah (kejahatan yang ditujukan kepadamu itu) dengan cara yang lebih baik; apabila engkau berlaku demikian maka orang yang menaruh rasa permusuhan terhadapmu, dengan serta-merta akan menjadi seolah-olah seorang teman yang sangat setia. (34) Dan sifat-sifat yang baik itu tidak dianugerahkan melainkan oleh orang-orang yang bersikap sabar, dan tidak juga dapat dianugerahkan melainkan kepada orang-orang yang mempunyai keuntungan yang besar (daripada kebahagiaan dunia dan akhirat).

(35) Dan jika syaitan mengganggumu dengan suatu gangguan, maka hendaklah kamu memohon perlindungan kepada Allah. Sesungguhnya, Dialah yang Maha Mendengar, lagi Maha Mengetahui. (36)” (Surah Fussilat: 34-36)

PAS berkewajipan memperkenalkan Islam kepada semua pihak secara ilmu dan melaksanakannya sekadar kemampuan, kerana firman Allah SWT:

﴿لَا يُكَلِّفُ ٱللَّهُ نَفۡسًا إِلَّا وُسۡعَهَاۚ لَهَا مَا كَسَبَتۡ وَعَلَيۡهَا مَا ٱكۡتَسَبَتۡۗ رَبَّنَا لَا تُؤَاخِذۡنَآ إِن نَّسِينَآ أَوۡ أَخۡطَأۡنَاۚ رَبَّنَا وَلَا تَحۡمِلۡ عَلَيۡنَآ إِصۡرٗا كَمَا حَمَلۡتَهُۥ عَلَى ٱلَّذِينَ مِن قَبۡلِنَاۚ رَبَّنَا وَلَا تُحَمِّلۡنَا مَا لَا طَاقَةَ لَنَا بِهِۦۖ وَٱعۡفُ عَنَّا وَٱغۡفِرۡ لَنَا وَٱرۡحَمۡنَآۚ أَنتَ مَوۡلَىٰنَا فَٱنصُرۡنَا عَلَى ٱلۡقَوۡمِ ٱلۡكَٰفِرِينَ٢٨٦﴾

“Allah tidak membebani seseorang melainkan sesuai dengan kesanggupannya. Dia mendapat pahala (daripada kebajikan) yang diusahakannya, dan dia juga mendapat seksaan (daripada kejahatan) yang dikerjakannya. (Mereka berdoa dengan berkata), ‘Wahai Tuhan kami! Janganlah Engkau menghukum kami salah, jika kami lupa atau kami tersalah.

“Wahai Tuhan kami! Janganlah Engkau membebankan kepada kami bebanan yang berat sebagaimana yang telah Engkau bebankan kepada orang-orang yang terdahulu daripada kami. Wahai Tuhan kami! Janganlah Engkau pikulkan kepada kami apa yang kami tidak terdaya memikulnya. Dan maafkanlah kesalahan kami, serta ampunkanlah dosa kami, dan rahmatilah kami. Engkaulah Penolong kami; oleh itu, tolonglah kami untuk mencapai kemenangan terhadap kaum-kaum yang kafir (yang menentang dan bermusuh).” (Surah al-Baqarah: 286)

PAS melaksanakan kewajipannya dengan penuh kesabaran dan tanpa menyimpan dendam, apabila berada dalam kerajaan pusat dan ketika memerintah kerajaan negeri yang dapat disaksikan oleh ramai kalangan. Sebaliknya, PAS pula menjadi sasaran pihak lain yang menipu, menyekat dan menentangnya secara terbuka dan bersembunyi. Namun begitu, PAS tidak sekali-kali membalas dendam apabila berkuasa.

Sebaliknya, PAS dihalang daripada berkuasa mengikut prinsip Perlembagaan Persekutuan atau demokrasi dalam keadaan tekanan antarabangsa menghalang kemaraan Islam yang diwarnakan hijau melalui demokrasi yang bersikap ‘double standard’.

Mereka menganggap seolah-olah pihak Islam itu bodoh tidak mampu memerintah dan mentadbir, walaupun terlalu ramai kalangan ilmuwan menjadi wakil rakyat PAS atau pegawai kerajaan, pensyarah di pusat-pusat pengajian tinggi dan pemimpin masyarakat.

Sehinggakan, ada kalangan mereka itu menjadi Ahli Jawatankuasa (AJK) Cawangan PAS, malah ada yang bersama-sama Unit Amal dan kebajikan sahaja kerana mereka terlalu ramai.

Jika kalangan mereka selain daripada pihak Islam seperti PAS, semuanya layak diberikan kedudukan, walaupun mereka hanya sekadar mempunyai ijazah belian, tidak mempunyai ijazah, pelakon, penipu, penjenayah, banduan, penyangak, penyakau, jahil dan sebagainya. Asalkan mereka itu pandai bergaya dan berlagak dengan pakaian, gerak-geri dan ucapannya. Allah SWT berfirman kepada para hamba-Nya supaya mengambil teladan daripada perjuangan para nabi:

﴿وَكَذَٰلِكَ جَعَلۡنَا لِكُلِّ نَبِيٍّ عَدُوّٗا شَيَٰطِينَ ٱلۡإِنسِ وَٱلۡجِنِّ يُوحِي بَعۡضُهُمۡ إِلَىٰ بَعۡضٖ زُخۡرُفَ ٱلۡقَوۡلِ غُرُورٗاۚ وَلَوۡ شَآءَ رَبُّكَ مَا فَعَلُوهُۖ فَذَرۡهُمۡ وَمَا يَفۡتَرُونَ١١٢﴾

“Dan demikianlah Kami jadikan bagi tiap-tiap Nabi itu musuh daripada kalangan syaitan-syaitan (daripada jenis) manusia dan jin, sebahagiannya membisikkan kepada sebahagian yang lain kata-kata dusta yang indah-indah susunannya untuk memperdaya pendengarnya (manusia). Dan jika Tuhanmu menghendaki, tentulah mereka tidak mengerjakannya. Oleh itu, biarkanlah mereka dan apa yang mereka ada-adakan itu.” (Surah al-An‘am: 112)

Perkara yang berlaku adalah asam garam kepada perjuangan Islam seperti PAS yang bersusah payah mengikutinya, sehingga berjaya atau menemui akhir hayat yang dijanjikan oleh Allah berwawasan akhirat. Firman Allah SWT:

﴿لَوۡ كَانَ عَرَضٗا قَرِيبٗا وَسَفَرٗا قَاصِدٗا لَّٱتَّبَعُوكَ وَلَٰكِنۢ بَعُدَتۡ عَلَيۡهِمُ ٱلشُّقَّةُۚ وَسَيَحۡلِفُونَ بِٱللَّهِ لَوِ ٱسۡتَطَعۡنَا لَخَرَجۡنَا مَعَكُمۡ يُهۡلِكُونَ أَنفُسَهُمۡ وَٱللَّهُ يَعۡلَمُ إِنَّهُمۡ لَكَٰذِبُونَ٤٢ عَفَا ٱللَّهُ عَنكَ لِمَ أَذِنتَ لَهُمۡ

حَتَّىٰ يَتَبَيَّنَ لَكَ ٱلَّذِينَ صَدَقُواْ وَتَعۡلَمَ ٱلۡكَٰذِبِينَ٤٣﴾

“Kalau apa yang kamu serukan kepada mereka (wahai Muhammad) keuntungan yang mudah diperoleh dan perjalanan yang sederhana (tidak begitu jauh), nescaya mereka (yang munafiq itu) akan mengikutimu; tetapi tempat yang hendak dituju itu jauh bagi mereka. Dan mereka akan bersumpah dengan nama Allah dengan berkata, ‘Kalau kami sanggup, tentulah kami akan berangkat Bersama-samamu.’

“(Dengan sumpah dusta itu) mereka membinasakan diri mereka sendiri, sedang Allah mengetahui bahawa sesungguhnya mereka itu orang-orang yang berdusta. (42) Semoga Allah memaafkanmu (wahai Muhammad), mengapa kamu mengizinkan mereka (tidak turut berperang) sebelum nyata bagimu orang-orang yang benar dan (sebelum) kamu mengetahui orang-orang yang berdusta? (43)” (Surah al-Tawbah: 42-43)

Maka, PAS tidak boleh dijadikan rumah tumpangan politik sementara waktu atau laksana bola yang boleh ditendang oleh pihak lain dengan mudah atau untuk berniaga politik dengan janji pangkat, harta dan takhta.
Ahli PAS bersemangat menghayati firman Alah SWT:

﴿وَلَا تَهِنُواْ فِي ٱبۡتِغَآءِ ٱلۡقَوۡمِۖ إِن تَكُونُواْ تَأۡلَمُونَ فَإِنَّهُمۡ يَأۡلَمُونَ كَمَا تَأۡلَمُونَۖ وَتَرۡجُونَ مِنَ ٱللَّهِ مَا لَا يَرۡجُونَۗ وَكَانَ ٱللَّهُ عَلِيمًا حَكِيمًا١٠٤﴾

“Dan janganlah kamu berhati lemah (hilang semangat) dalam mengejar mereka (musuh) itu; jika kamu menderita kesakitan (luka atau mati), maka sesungguhnya mereka pun menderita kesakitan juga sebagaimana kami menderita; sedang kamu mengharapkan daripada Allah apa yang mereka tidak harapkan (iaitu balasan yang baik pada Hari Akhirat kelak). Dan (ingatlah) Allah Maha Mengetahui, lagi Maha Bijaksana.” (Surah al-Nisa’: 104)

Tan Sri Abdul Hadi Awang
Presiden PAS
Bertarikh: 26 Syawwal 1444 / 17 Mei 2023

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.